Вилоят ҳокимлиги, мудофаа ишлари бошқармаси, “Нуроний” жамғармаси вакиллари фахрийлар хонадонига бориб, уларни Хотира ва қадрлаш куни ҳамда Иккинчи жаҳон урушида қозонилган ғалабанинг 70 йиллиги билан табриклашаяпти.\nХусусан, Оқдарё туманининг Алишер Навоий номидаги ва Мустақиллик маҳалласида истиқомат қилувчи Абдулла бобо Қосимов ҳамда Жумабой Давлатовга эсдалик юбилей медаллари байрамона тарзда тақдим этилди.\n— Давлатимиз томонидан биз, кексаларга кўрсатилаётган ҳурмат-эҳтиромдан беҳад мамнунмиз, — дейди 96 ёшли Абдулла бобо. — Хонадонимизга вилоят ҳокимлигидан бир гуруҳ вакиллар келиб, совғаларни топширишганида жуда хурсанд бўлдим. Улар билан суҳбатлашиб, руҳим тетиклашди. Илоҳим, бизни қадрлаган, улуғлаган инсонларнинг ўзлари ҳам шу ёшларга кириб, доимо элимиз ардоғида бўлсинлар.\nДунёда тинчликдан улуғ, хотиржамликдан азиз неъмат йўқ. Шундай дориламон кунларга етказгани, озод ва обод юртда яшаш насиб этгани учун доим шукронадаман.\nАбдулла Қосимов Иккинчи жаҳон урушининг азобу қийинчиликларини бошдан ўтказган. Узоқ йиллар туманда турли соҳаларда ишлади, ҳалол меҳнати билан қадр топди. Умр йўлдоши Марям момо билан 11 нафар ўғил-қизни вояга етказди, эл-юрт қаторига қўшди. Бугун улар 60 невара, 8 эвара, 70 чевара қуршовида кексалик гаштини сурмоқда.\n— Ёшим 97 да, — дейди Жумабой бобо Давлатов. — Бошимиздан не савдолар кечмади. Уруш, ундан кейинги очарчилик, оғир меҳнат умримнинг энг навқирон даврини олиб кетди. Бугунги тинч ва осуда, фаровон ҳаётимизнинг қадри бўлакча. Кечаги кунлар билан солиштириб бўлмайди. Фарзандларимнинг, невараю чевараларимнинг бахтидан суюнаман. Бизлар тирикчилик ҳамда яшаш ғамидан бошқа нарсаларни ўйлашга вақт тополмаганмиз. Бугунгидай инсон қадр-қимматининг эътирофига гувоҳ бўлмаганмиз. Президентимиз бу йилни “Кексаларни эъзозлаш йили” деб номлашининг ўзи биз, фахрийлар учун энг олий мукофот бўлди. Илоҳим, озод ва обод юртимиз абадий бўлсин!\nТаъкидлаш лозимки, уруш ва меҳнат фронти фахрийларига Ўзбекистон Республикаси Президенти номидан “Иккинчи жаҳон урушидаги ўалабанинг 70 йиллиги” эсдалик юбилей медали ҳамда бир марталик пул мукофотларини тантанали тарзда топшириш маросимлари вилоятнинг барча шаҳар ва туманларида қизғин давом этмоқда. Шунингдек, Иккинчи жаҳон уруши қатнашчилари ҳамда меҳнат фронти фахрийларига касаба уюшмалари, давлат ва жамоат ташкилотларининг ҳам эсдалик совғалари, сиҳатгоҳларга йўлланма, ногиронлар аравачаси, эшитиш мосламаси ва бошқа протез-ортопедия воситалари берилаяпти.\nБуларнинг барчаси мамлакатимизда ёши улуғ кишиларни қадрлашга қаратилган эзгу ташаббуслар ифодасидир.


Британиялик ўз ватанида барга ичиш учун кирди ва Испанияда уйғонди\n11:02 / 27.03.2016\nБуюк Британия фуқароси, Эссекс графлигидаги Челмсфорд шаҳрида яшовчи Алекс Кэвиел ўз дўсти билан маҳаллий паблардан бирига киргач, бошқа мамлакатда уйғонди. У эрталаб Испаниянинг Барселона шаҳрида кўзини очганида ҳайрон бўлиб қолган.\n"Мен ҳеч қачон пиёниста бўлмаганман, лекин бу сафар бутун кеча давомида ичиб чиқишга аҳд қилгандим. Биз барга кириб 90 фунт эвазига ичимлик буюртма қилдик. Бу жуда ўткир ичимлик экан", дея Кэвиелнинг сўзларини келтиради Metro нашри.\nМаълум бўлишича, у чекиш учун ташқарига чиққач, ғойиб бўлиб қолган. У кўчада турганида автобусни кўриб қолган ва унга чиққан. Бу автобус эса уни аэропортга элтган. Алекс бу ишлар тушда бўлаётгани каби ҳаракатланган ва Испанияга учувчи рейс учун чипта сотиб олган ва самолётга чиққан. У бу жараён давомида бир неча суратлар ҳам олган.\nБританиялик бу йигитнинг онгсиз ҳолатда бу ишларни қандай амалга оширгани мавҳум бўлиб қолмоқда.\nЭрталаб у уйғонгач, дарҳол отасига телефон қилган ва бу эртакнамо воқеа ҳақида айтиб берган.\nҚайд этиш керакки, бундай ҳодисалар аввал ҳам содир бўлган.\nБундан олдинроқ, Алекснинг бир ватандоши кўпроқ ичиб қўйгач, Таиландга кетиб қолганди.\nШунингдек, бир шотландиялик маст ҳолатда Бразилияга рейс чиптасини харид қилгани ва кейин ярим дунёни айланиб келгани воқеаси интернетда машҳур бўлганди.


Бишкек қалбаки қирғиз паспортлари бўйича тергов бошлади\nТуркиянинг Истанбул шаҳри “Отатурк” аэропортида 17 май куни қалбаки қирғиз паспортлари билан 98 нафар хитойлик уйғурнинг қўлга олиниши Қирғизистонда катта жанжалга сабаб бўлди. Мазкур масала келгуси ҳафтада парламентда ҳам муҳокама қилинади. Айни пайтда эса бу воқеа юзасидан Миллий хавфсизлик хизмати тергов ишларини бошлади.\nҚирғизистонда фуқароларга паспорт беришга масъул бўлган Давлат рўйхатга олиш хизмати Туркиянинг Истанбул шаҳри “Отатурк” аэропортида 98 нафар хитойлик уйғурдан қалбаки қирғиз паспортлари топилиши воқеаси юзасидан ички текширув бошланганини маълум қилди.\nРўйхатга олиш хизматининг билдиришича, бу масалада Туркия ҳукуматига расмий сўров ҳам жўнатилди.\n- Мана шу паспортларнинг номерлари ва сериясини бизга айтсанглар, уларни ўзимизнинг базамиз орқали текшириб чиқамиз, деб сўров юбордик. Лекин бизда мавжуд дастлабки маълумотларга қараганда, бу паспортлар қалбаки бўлган. Таъкидлайман, бу дастлабки маълумот. Текширув натижалари бу маълумот нақадар тўғри ёки нотўғри эканини кўрсатади, - деди Давлат рўйхатга олиш хизмати матбуот котиби Мелис Эржигитов.\nҚирғизистонда хориж давлат фуқароларининг учинчи давлатларда соҳта қирғиз паспортлари билан қўлга олиниши юзасидан жанжаллар 2013 йилдан бери тез-тез содир бўлиб туради.\nҚирғиз сохта паспортлари билан Европа ва Осиё мамлакатларига чиқиб кетганлар орасида қозоғистонлик ва тожикистонлик мухолифатчилар, ўзбекистонлик аёллар ва Россияда меҳнат қилаётган тожик ва ўзбек муҳожирлари борлиги ҳам аниқланган.\nҚирғизистон Ички ишлар вазирлиги олиб борилган текширувлар натижасида 2014 йилдан буён 40 мингга яқин одамга ноқонуний равишда қирғиз паспорти берилгани аниқланганини маълум қилган эди.\nХориж фуқароларидан Қирғизистон паспортининг топилиши воқеаси қирғиз парламентининг кейинги ҳафтадаги сессиясида ҳам муҳкама қилинади. Парламент депутати Алмамбет Шикмаматов бу воқеа юзасидан Миллий хавфсизлик хизмати ҳам тергов бошлаганини маълум қилди.\n-“Қирғизистоннинг паспорнти сохта, кўплаб террорчилар, жиноятчилар Қирғизистон паспортини қўлланади”, деган баҳона билан хориж давлатларида юрган 2 миллион ватандошимизга турли тўсиқлар қўйила бошланиши мумкин. Бундан ташқари соҳта паспорт билан “Исломий давлат” жанггарилари Қирғизистонга кириб келса нима бўлади? Бу ўта жиддий масала. Шунинг учун бу воқеани биз ўз назоратимизга олиб, Давлат рўйхатга олиш хизмати ҳамда Миллий хавфсизлик хизматидан тўлиқ ҳисобото талаб қиламиз, -деди депутат.\nТуркиядаги Нurriyet нашри 18 май куни Истанбулнинг "Отатурк" аэропортидан Саудия Арабистонига учмоқчи бўлаётган 98 уйғур қалбаки қирғиз паспортлари билан қўлга олингани хақида хабар тарқатган эди. Уларга "Отатурк" аэропортида қалбаки паспортларни ва Саудия Арабистонига билетларни топширган тўрт киши ҳам қўлга олингани билдирилган.\nНurriyet нашрининг ёзишича, тергов ишлари якунланганидан сўнг уйғурлар Хитойга депортация қилинади.


“Саҳоватпеша инсонлардан ёрдам сўрайман”\n27 ёшли Абдусамад онадан суяги мўрт бўлиб туғилгани оқибатида тўшакка михланганига 24 йил бўлди.\nТожикистоннинг Сўғд вилоятида яшовчи Абдусамад ўзининг ягона орзуси оёққа туриб кетиш эканини ва дунёда саҳоватпеша инсонлар ҳали кўплигига ишониб, уларга Озодлик радиоси орқали мурожаат қилаётганини айтди.\n- Мен ҳам беш вақт намозимда Оллоҳдан шифо сўраш билан бирга, Озодлик радиоси орқали одамларга мурожаат қиламан. Саҳоватпеша одамлар менга ҳам ёрдам берса, мен ҳам оёққа туриб кетсам. Шу ниятда Озодликка телефон қилаяпман, - дейди Сўғд вилоятига қарашли Конибодом туманининг Кўкча қишлоғидан бўлган Абдусамад Жўраев.\nОтаси Ҳасанбой Жўраевнинг айтишича, Абдусамад онадан суяги мўрт бўлиб туғилган. Ота ўғлини 1987 йили Москва шаҳридаги шифохоналарнинг бирига даволатиш учун олиб борган, лекин рус шифокорлари ўғли 18 ёшга тўлганда операция қилиш мумкинлигини айтгач, ночор ортга қайтган.\nАбдусамад 18 ёшга тўлганда эса Совет Иттифоқи парчаланиб кетганди.\nБу вақтга келиб молиявий аҳволи оғирлашган Ҳасанбой ака Абдусамадни Москвага олиб боролмади.\nОта яккаю ягона фарзандини оёққа турғазиш учун расмийларга кўп маротаба мурожаат қилган, аммо уринишлари бесамар кетган.\n- Ҳукуматга илтимос қилдим. “Маблағ йўқ, ҳаммаёқ бозор иқтисодиётига ўтиб кетган, шароит йўқ”, дейишди. Ҳеч қандай умид йўқ, - дер экан Ҳасанбой ака ҳукумат одамлари унга тижоратчилар ва тадбиркорларга мурожаат қилишни тавсия қилганини қўшимча қилди.\nАбдусамад давлат ажратган 80 сомоний ёки сал кам 16 АҚШ доллари эвазига кун кечириш имконсизлигини айтади.\n- Бир кило гўшт 28 сомоний (тақрибан 6 доллар - таҳр.), бир қоп ун 130 сомоний (тақрибан 27 АҚШ доллари - таҳр.). Бир ойлик пенсия билан қандай яшайман? Бир жойда ётсам ҳам, одамларнинг телефонига қўшиқ ташлаб бериб, уч-тўрт сомоний пул топиб, яшаш учун курашаяпман, - дейди Абдусамад.\nСаводини уй шароитида чиқарган Абдусамад бугунги кунда тенгдошлари қатори катта билим даргоҳларида ўқий олмаганидан армондалигини айтади.\nУзоқ хасталик туфайли тушкунликка тушган Абдусамад ҳатто ўз жонига қасд қилиш ўйига ҳам борган экан.\n- Яшашдан тўйиб кетдим-да. Ҳаётда қийналиб, “Кимга ҳам керагим бор менинг?” деб ўйладим. Онам оламдан ўтгандан кейин яшашимдан маъно қолмади. Тенгдошларимнинг тўйларига боролмасам, уйланай десам, ҳеч ким қиз бермаса... Қўлимнинг томирини кесдим, лекин ўлмай қолдим, - дейди армонлар ичида яшаётган Абдусамад.\nБолалигидан хасталанган Абдусамад саҳоватпеша инсонлар молиявий кўмагида шифо топиб кетиш билан бирга, ўзига бир меҳрибон ҳамдард ҳам қидираётганини қўшимча қилди.\n- Намозхон, художўй бирорта яхши қиз бўлсаю, мени бахтли қилишга рози бўлса, - дейди Абдусамад.\nАснода мавзу юзасидан суҳбатлашганимиз тожикистонлик шифокорлар Абдусамад москвалик ёки германиялик жарроҳлар қўлида шифо топиши мумкинлигини, Тожикистоннинг ўзида эса бундай амалиёт ўтказишга имконият йўқлигини айтишди.\nЁрдам бермоқчи бўлган муштарийлар Абдусамад Жўраев билан +992 918 52 61 52 телефони орқали боғланишлари мумкин.


Шифокорлар хатосидан ҳимояланиш учун 7 маслахат - Darakchi\nСАЛОМАТЛИК 03.10.2018, 11:10\nШифокор ногоҳ беморга бошқа кишининг муолажасини буюриши мумкин. Бу каби янглишишлар асосан беморлар ўхшаш исм ёки фамилияга эга бўлган вақтда юзага келади. Ана шундай вазиятга тушиб қолмаслик учун, бемор яқинлари шифохона ходимларининг бемор ҳақидаги маълумотларни ва палата рақамини яхшилаб текширганликларига амин бўлишлари даркор.\nМиллионлаб инсонлар “соҳта шифокор” ва малакаси йўқлар хизматидан азият чекиб қолишади. Бу эса беморни чуқур кўздан кечириш ва тўғри ташҳис қўйишга тўсқинлик қилиши табиий. Шу сабабли, қаерга боришингиздан қатъий назар, шифокор ҳақидаги хужжатларни ёки бошқа беморларнинг шифокор ҳақидаги холис фикрини ўрганиб чиққанингиз маъқул.\nНОТЎҒРИ ТАНЛАНГАН ДОРИ-ДАРМОН\nШифокор дори-дармонларни ва уларнинг дозасини тўғри буюрган бўлсада, хатони фармацевт қилиши мумкин. Нотўғри берилган дори-дармон соғлиққа зарар етказибгина қолмай, қалтис ҳолатга ҳам олиб келиши барча маълум. Шу сабабли, дорихонани тарк этиш чоғида фармацефтдан дори-дармонларни тўғри берганини ва рецептга тўғри келишини яна бир бор текшириб беришини сўраш керак. Айниқса, дорилар биринчи бор олинаётган бўлса, янада аҳамиятли бўлиш тавсия этилади. Дориларнинг дозасини аниқ билган ҳолда ҳарид қилиш ҳам жуда муҳим.\nХАВФЛИ ПЛАСТИК ЖАРРОҲЛИК\nБугунги кунда пластик жаррохлик иши билан кишини хайратга солиш қийин эмас. Кўпчилик ушбу жарроҳлик амалиётини иккиланмай танлаганига қойил. Зеро, пластик жаррохлик амалиётларининг натижаси ҳар доим ҳам қувонарли бўлавермайди-да...Ушбу тиббиёт хизматидан фойдаланишга бел боғлаган бўлсангиз, аввало пластик жарроҳ керакли сертификатга эга эканлигини, дипломи, камида 5 йиллик иш тажрибаси мавжудлиги ва малака оширганлиги ҳақидаги хужжатини текшириб кўриш фойдадан холи эмас. Унинг беморлари билдирган фикрлар билан ўртоқлашиш ҳам тўғри хулосани чиқаришга ёрдам беради. Чунки, номи чиққан клиникаларда жаррохлик амалиёти ҳам яхши ўтказилади дея ҳеч ким сизга кафолат бера олмайди. Яхшиси жарроҳнинг ишларига қараб баҳо беришга киришинг.\nКЕЧИККАН ТЕЗ ЁРДАМ\nКўпчилик беморларнинг аҳволи тез ёрдам машинаси тезда етиб келмаганлиги ва биринчи тиббий ёрдам ўз вақтида кўрсатилмаганлиги туфайлиёмонлашади. Тез ёрдам машинасини тезда етиб келишига нима тўсқинлик қилади? Транспорт йўлларидаги тирбандликларми? Фақат бу эмас. Уй манзилининг аниқ айтилмагани ҳам тез ёрдамнинг зудлик билан етиб кела олмаганлигига сабаб бўлади. Шу сабабли, тез ёрдам чақириш вақтида, уй манзилини аниқ ва тўғри тушунтириш жуда муҳим.\nПахта шарчалари, пўлат қисқичлар, жарроҳлик анжомлари- булар жарроҳлик амалиётидан кейин беморларнинг ички аъзоларидан топилган айрим нарлар ҳолос. Хайрон бўлманг, бундай холлар фақатгина кинофильмларда эмас, хаётда хам учраб туради. Бунга жарроҳ ва унинг ёрдамчиларининг ўз ишига совуққонлик билан ёндашгани сабабдир. Бундай вазиятларни олдини олиш беморнинг қўлида бўлмасада, жарроҳлик амалиётини бошлашдан аввал шифокорлардан ўз анжомларини хисоблаб, кейин ишга киришишларини сўраш мумкин. Жаррохлик амалиётидан сўнг кучли оғриқ,тутқаноқ, ёки яллиғланиш юзага келгани аниқласа, шифокор бемор ичида нотаниш нарсалар қолиб кетмаганлигига амин бўлиши учун текширув ўтказиши керак.\nСтатистик маълумотларга кўра, 10 % холатларда шифокорлар беморларга нотўғри ташҳис қўйишар экан. Натижада, касалликни даволаш учун эмас, аксинча, бемор аҳволини янада оғирлаштириши мумкин бўлган муолажа белгиланаркан. Шунинг учун, жиддийроқ касалликларда аниқ ташҳис қўйиш учун энг яхши усул бир эмас, бир нечта шифокор маслаҳатини олиб, кейин даволаш муолажасини бошлашдир.\nМанбалар асосида Ширинхон Сиддиқхўжаева тайёрлади.


"Очлик" китоби, Кнут Ҳамсун\nНорвег адабиётининг энг машҳур вакили Кнут Ҳамсун ижодини шеъриятдан бошлайди. Бироқ 1890 йилда у ёзган '"Очлик" романи адибга фақат Норвегияда эмас, ундан ташқарида ҳам катта шуҳрат олиб келди. Ҳамсуннинг қаҳрамонини Достоевский қаҳрамонлари билан қиёс қилишади. Ёзувчи норвег адабиётидаги модернизмнинг энг йирик вакили деб тан олинади. Унинг услуби таъсирини кейинчалик Жеймс Жойс, Марсель Пруст ва Виржиния Вульф асарларида кўриш мумкин. "Ер мевалари" (1917) ёзувчи ижодий фаолиятининг энг юқори чўққиси бўлиб, айнан шу асари учун у Нобель мукофотига


Туркманистон «Амул-Ҳазар 2018» халқаро автораллисига фаол тайёрланмоқда\nТуркманистон сентябрь ойининг ўртасида бўлиб ўтадиган «Амул-Ҳазар 2018» халқаро автораллисига тайёргарликни фаоллаштирди. 5 август куни тадбир ташкилотчилари хорижий журналистлар учун медиа форум уюштиришди.\nТайёргарлик тадбирлари авторалли ўтказиш мўлжалланган Ашхобод-Дашўғуз трассасидаги автомобиль ҳаракати тўхтатилгани, шунингдек, пойтахтда пул ишлаб топиш учун юрган меҳнат мигрантлари чиқариб юборилаётгани ҳақидаги хабарлар жараёнида бўлиб ўтди.\nРасмий матбуот хабар қилишича, Туркманистон Миллий олимпиада қўмитасининг раҳбарияти форумга тўпланган журналистларга ташаббусчиси туркман президенти бўлган «Амул-Ҳазар 2018» халқаро автораллисига тайёргарлик жараёни тўғрисида батафсил сўзлаб беришди ва расмий матбуот таъкидлаганидек, нафақат соғлом турмуш тарғиботчиси, балки “ҳар хил спорт турларида, жумладан автоспортда ҳам юқори кўрсаткичларга эришган етук спортчи” президент Грубангули Бердимуҳамедов иштирокида танлаб олиш мусобақалари ва тест пойгалари акс этган видеороликни намойиш этишди.\nТашкилотчилар хабар беришича, автомобиль пойгаси Туркманистоннинг шарқидан жанубигача, қадимда Буюк Ипак йўли ўтган йўналиш бйўлаб ўтказилади. Саҳро орқали ўтадиган масофанинг умумий узунлиги 1500 километрдан кўпроқни ташкил қилади.\nБу тадбирларни ўтказиш ғояси президент Гурбангули Бердимуҳамедовга тегишли бўлиб, у тайёргарлик ишларини шахсан назорат қилаяпти ва трасса ҳамда пойга транспортини ўзи тестдан ўтказмоқда. Аввалроқ, 12 май куни туркман давлатининг раҳбари пойга автомобилининг рулини бошқариб, омма олдида ўзини намоён қилди ҳамда “профессионал пойгачи билан беллашиб, уни енгиб чиқди”.\n«Амул-Ҳазар 2018» халқаро автораллиси шу йил 9-14 сентябрь кунлари Туркманистонда бўлиб ўтади. Миллий матбуот таъкидлаганидек, яқинлашиб келаётган мусобақаларнинг вазифаларидан бири – дунёга Туркманистоннинг янги қиёфасини кўрсатишдир.


Динда ҳаддан ошиш ва ғулув кетиш ҳақида « Ўзбекистон Халқ Ҳаракати\n24 December 2012 - 11:29\n«Эймўминлар, Аллоҳданқўрқинглар, тўғри сўзни сўзланглар! (Шунда Аллоҳ) ишларингизни ўнглар ва гуноҳларингизни мағфират қилар. Ким Аллоҳга ва Унинг пайғамбарига итоат этса, бас у улуғ бахтга эришибди» (Аҳзоб: 70, 71).\nДарҳақиқат Ислом – ҳаддан ошишликдан ҳоли бўлган мўътадил диндир. Мана шу Аллоҳ ва Расули соллаллоҳу алайҳи ва саллам эргашишликка васият қилган тўғри йўлдир. Аллоҳ таоло айтади: «Шунингдек (яъни ҳақ йўлга ҳидоят қилганимиз каби), сизларни бошқа одамлар устида гувоҳ бўлишингиз ва пайғамбар сизнинг устингизда гувоҳ бўлиши учун ўрта (адолатли) бир миллат қилдик» (Бақара: 143).\nИмом Хаттобий ушбу ҳадисни шарҳида шундай дедилар: ««Ғулув кетганлар» – масалага чуқур кетиб, мулоҳазага файласуфлар услубига тушадиганлардир. Улар уларга тегишли бўлмаган ва уларнинг ақллари тушуниб ета олмайдиган нарсаларда чуқур кетишади» (Қаранг: «Маъалим ас-Сунан» 4/277).\nАллоҳ Пайғамбаримиз Муҳаммадга, Унинг оиласи ва саҳобаларига салавоту саломлар йўлласин


Ўзбекистон 17:08 / 20.10.2021 4263\nЎзбекистонда “Давлат сирлари тўғрисида”ги ҳамда “Коррупцион жиноят содир этганларнинг реестри тўғрисида”ги қонунлар лойиҳалари ишлаб чиқилди.\nБу ҳақда маълум қилган Коррупцияга қарши курашиш агентлиги директори Акмал Бурҳоновнинг сўзларига кўра, тайёрланган лойиҳалар “яқин кунларда” жамоатчилик муҳокамасига қўйилади.\n“Очиқлик презумпцияси амалга ошиши учун биринчи ўринда “Давлат сирлари тўғрисида”ги қонун бўлиши керак. Ўша қонунда қайси нарса давлат сирлари экани кўрсатиб ўтилади, унда йўқ нарсаларнинг барчаси очиқ бўлиши керак.\n2021 йил сентябрь ойида масъул идоралар, жумладан агентлик иштирокида “Давлат сирлари тўғрисида”ги қонун лойиҳаси ишлаб чиқилган. Яқин кунларда бу лойиҳа жамоатчилик муҳокамаси учун эълон қилинади”, – деди Бурҳонов 19 октябр кунги давра суҳбатида.\nУ коррупцион жиноят содир этган мансабдорларнинг очиқ реестрини юритиш фуқароларнинг турли ҳуқуқларига таъсир қилишини инобатга олган ҳолда, бу тартибни қонун сифатида қабул қилиш таклифи билдирилганини таъкидлади.\n“Биз “Коррупцион жиноят содир этганларнинг реестри тўғрисида”ги қонун лойиҳасини ишлаб чиқдик. Бу лойиҳа, насиб қилса, келаси ҳафта жамоатчилик муҳокамаси учун эълон қилинади. Мана шу қонун асосида бу реестр юритилади.\nСизни ишонтириб айтаманки, 2022 йил 1 январдан бошлаб [коррупцион жиноят содир этган мансабдорлар рўйхати] эълон қилиб борилади, бу фармонда ҳам кўзда тутилган.\nБу тартибнинг ҳуқуқий механизми ва тизим устида ишлаяпмиз. Яъни очиқ реестрда нималар бўлади: мансабдорни исми-шарифи, қайси коррупцион жиноятни содир этгани каби. Ҳозирча бизда бу бўйича муаммолар йўқ, ҳаммаси режа бўйича кетяпти”, – дея аксилкоррупцион орган раҳбарининг сўзларини келтирмоқда Kun.uz мухбири.\nЭслатиб ўтамиз, 2021 йил июлида қабул қилинган очиқликка доир президент фармонида 2021 йил август ойига қадар “Давлат сирларини сақлаш тўғрисида” қонун лойиҳаси ишлаб чиқилиши лозимлиги айтилган.\nШунингдек, коррупцияга қарши курашишга оид президент фармонида коррупцияга оид жиноятларни содир этишда айбдор деб топилган шахсларнинг очиқ электрон реестри юритилишини йўлга қўйиш назарда тутилган .


2019 йилнинг энг ишончли автомобиллари аниқланди - Халқ сўзи\n09:18 24 Май 2020 Дунё\nАвтосаноат мутахассислари ўтган йилнинг энг ишончли автомобилларини аниқлашди.\nТадқиқот натижаларига кўра тўртинчи авлод Toyota RAV4 автомобили биринчи ўринни забт этди.\nМутахассисларнинг фикрига кўра, ушбу модель дунёдаги энг йирик автомобиль бозорларида барқарор талабга эга бўлиб, ишончли ва оддий, табиий равишда ишлайдиган двигатели, ишончли бўёқ ишлари, шунингдек, сифатли ҳамда кафолатли хизмати унинг афзалликларини намоён этади.\nИккинчи ўринни 2,0 литрли 144 от кучига эга двигатель ва олти поғонали қўл узатмаси билан жиҳозланган Nissan Qashqai эгаллади.\nТадқиқотчиларнинг фикрига кўра, двигатели 400 минг километрдан кўпроқ масофани босиб ўтиши мумкин бўлган ушбу русумдаги автомобиль эгалари бошқаларга қараганда камроқ ишламай қолиш билан боғлиқ муаммоларга дуч келишган.\nЭҳтиёт қисмлар ва йиғилишларнинг соддалиги ҳамда ишончлилиги билан кўпчиликка манзур келган Renault Duster автомобили эса фахрий учинчи ўринни забт этди.\nҚайд этилишича, деярли муаммосиз ишлайдиган ушбу русум олдинги япон маркалари сингари камида 400 минг километрни босиб ўта олади.\nТўртинчи ўринни 2,0 литрли 150 от кучига эга табиий қўл узатиш двигателига эга Жанубий Кореянинг Hyundai Tucson автомобили эгаллади.\n2,0 литрли 146 от кучига эга бензинли двигатель ва қўл узатма билан жиҳозланган Mitsubishi Outlander ўтган йилнинг энг ишончли машиналари рўйхатига якун ясади.


Ёшлар 02.07.2020 17:39\nСАРВАРБЕК ЖУМАЕВ – ЎзМУ ИФТИХОРИ\nЁшлик - бу бебаҳо ва энг гўзал неъмат. Унинг кучи ва гўзаллиги шунчалик такрорланмаски, вақт ўтган сари унинг бир онини ҳам қайтаришнинг иложи йўқ. Шунинг учун ҳам ёшликни оқар сувга ўхшатилар балки. Табиийки ёшлик чоғида олинган билим, қилинган меҳнат самараси тотли бўлиб инсон келажаги учун мустаҳкам пойдевор яратади.\nБизнинг қаҳрамонимиз Мирзо Улуғбек номидаги Ўзбекистон Миллий Университети Ижтимоий фанлар факультети 1-курс магистранти Жумаев Сарварбек ҳам ёшлик чоғларини беҳуда кетказмади. Тинимсиз ўқиди, изланди ва машаққатли меҳнат қилди. Бугунги кунга келиб унинг меҳнати Ўзбекистон Республикаси Президенти томонидан юксак эътироф этилди.\nУ Ўзбекистон Республикаси Ёшлар иттифоқи Марказий Кенгашида фан, таълим ва мамлакатимизнинг ижтимоий-сиёсий ҳаётида фаол иштирок этиб, намуна кўрсатганлиги учун “Ўзбекистон белгиси” кўкрак нишони билан тақдирланди.\nЭришилган мувафаққиятларни тақдирлаш мақсадида Ўзбекистон Миллий Университети ректоратида махсус тадбир ташкил этилиб, университетимиз ректори Марахимов Авазжон томонидан Сарварбек Жумаев муносиб тақдирланди ва унга эсдалик совғалари топширилди. Тантанали тақдирлаш маросими университетнинг Ижтимоий фанлар факультетида давом этди. Факультетда Илмий Кенгаши чақирилиб “Ўзбекистон белгиси” кўкрак нишони соҳиби магистрант Сарварбек Жумаевни Ижтимоий фанлар факультети декани Аброр Асқаровнинг таклифига кўра факультет Илмий Кенгаши аъзолари сафига қабул қилиниши тавсия қилинди ва бу таклиф кенгаш аъзолари томонидан маъқулланди.


Қабристонни ким шудгорлади?\n02.07.2018 15:38 0 3008\nНаманган вилояти Норин туманида 57 та қабристон бўлиб, ўрганишлар чоғида уларнинг аксарияти ободонлаштирилмагани, девор тортилмагани ва эътиборсиз қолдирилгани аён бўлди.\nЖумладан, «Шоҳидон» маҳалла фуқаролар йиғини 1-Боғ кўчасидаги «Марғизор» қабристони 1930 йилда ташкил этилган, 4,5 гектар ҳудудга эга. Аксарият қабрлар сезилмайди, янтоқ ва бегона ўтлар ўсиб, унинг қиёфасига соя қолмоқда. 420 метрли девор бетон, ғишт билан, 300 метр қисми пахса девор билан ўралган. Қабристонинг орқа томонидаги, фермер хўжалигининг боғлари билан туташ 200 метр узунликдаги қисми девор билан ўралмаган. Бу ердаги ариқ чегара вазифасини ўтамоқда.\nОқибатда бу ердан бегона ҳайвонлар мозористонга эркин киришига шароит яратилмоқда. Аҳоли билан ўтказилган суҳбатда аён бўлдики, ҳар йили Наврўз арафасида бир марта ҳашар қилинади, холос. Қабрлар устига турли чинни буюмлар, коса, пиёла, чойнак каби идишларни тескари қилиб қолдириш каби бидъатларга йўл қўйилган.\nҚабристонда аҳоли учун йўлаклар охирига қадар етказилмаган. Таҳоратхона ва маросим ўтказиш биносини таъмирлаш ишлари тугалланмаган. Сув қувури мавжуд бўлса-да, оқар сув олиб келинмаган. Қабристон қоровулини топиш имкони бўлмади. Ишчи гуруҳи томонидан маҳалла фуқаролар йиғинига ҳашар ташкил этиш тавсия этилди ва қабристон ободонлаштирилди.\nҚўшчек маҳалласи ҳудудида 2 та қабристон – «Шайх ота» ва «Парпи ота» қабристонлари мавжуд. 0,86 гектардан иборат «Шайх ота» қабристонида ичимлик суви тармоғи йўқ, маъмурий биноси таъмирталаб, маросим ўтказиш жойи тор, қабристоннинг 250 метрлик пахса девори нураб тушмоқда. Бегона ўтлар ўсиб ўтибди, хашаклар уюм-уюм. Оқибатда қабрлар кўринмай, билинмай қолган.\nБундан ташқари, мозористоннинг 20 сотих ерига ҳам тартибга, ҳам инсонийликка зид равишда кунгабоқар экилган. Ҳозир ҳосили пишиш арафасида. Бунинг учун деворнинг бир қисми бузилиб, трактор киритилган ва ер ҳайдалиб, жўяклар олинган. Қабристонда ички йўлакчаларни асфальтлаш ишлари охиригача етказилмаган, ёнғин хавфсизлиги жиҳозлари умуман йўқ.\nБундан ташқари, маҳалладаги 1,5 гектардан иборат «Парпи ота» қабристонида ичимлик суви тармоғи йўқ, маъмурий биноси таъмирталаб, маросим ўтказиш жойи тор, қабристоннинг 200 метрлик пахса девори эскилиги боис нураб тушмоқда. Бу ердаги дарахт шохлари буталмаган.\nБундан ташқари, бу ерда ҳам 20 сотих майдонга беда экилган. Диққатимизни тортгани, беда экилган жойларга эътибор ва қаров зўр. Обод ва кишининг баҳри дили очилади. Аммо қабрлар ўт-ўлан ва тиканлар билан тўлиб-тошган.\nЎрганишлар жараёнида маҳалла фаоллари билан биргаликда қабристонни ободонлаштириш бўйича ҳашар уюштирилди. Аммо одамни ўйлантирадигани, қабристонларни ўзимиз англаган ҳолда қачон обод ва тоза бир гўшаларга айлантирамиз? Ободонлаштириш бошқармаларининг бу ерларга бириктирилган ходимларини нега доимо жойидан топиб бўлмайди? Нима учун ўз аждодларимизни сўнгги манзилга кузатган жойларни доимо зиёрат қилиб, тозалаб турмаймиз? Бунинг учун ҳам юқоридан кўрсатма ёки топшириқ бўлиши керакми?\nЖамият 30/06, 17:09


АҚШ президентлигига номзод сенатор Жон Керри мамлакатнинг ҳозирги президенти Жорж Бушни Ироқда 342 тонна портловчи модданинг ғойиб бўлганлиги муносабати билан танқид қилди.\n05 март 2021, Тошкент вақти: 10:04\nХабарларга кўра, портловчи модда 2003 йилнинг апрел ойида, Саддам Ҳусайн режими ағдарилиб, мамлакатда тартибсизлик бошланганда, ғойиб бўлган. Жон Керри, жумладан, бундай деди:\n“Буш маъмуриятининг ўта уқувсизлиги Ироқдаги қўшинларимизнинг янада каттароқ хавф-хатар остида қолишига сабаб бўлмоқда”.\nБуш эса, ўз навбатида, Керрини Ироқдаги ғалабага сира кўника олмайдиган тушкун кайфиятдаги одам, деб айблади:\n“Сенатор Ироқдаги Америка миссиясини хато, йўлдан озиш, улкан адашиш, деб ҳисоблайди. Айни пайтда, у ўзини бу урушда ғалаба қозониши мумкин бўлган ягона шахс эканлигини таъкидлайди”.\n2 ноябрда АҚШда ўтказиладиган президентлик сайловига бир ҳафта қолди.


Легионерлар қайтди, Аҳмедов ҳам » Lochinlar.UZ\n» Янгиликлар » Легионерлар қайтди, Аҳмедов ҳам\nЛегионерлар қайтди, Аҳмедов ҳам\nМашғулотлар Нўъмон Ҳасанов бошчилигидаги мураббийлар штаби бошчилигида кунига икки маҳалдан Намангандаги “Ёш куч” стадионида олиб борилмоқда.\nТаъкидлаш жоизки, “Навбаҳор”нинг бугунги машғулотларида тажрибали ҳимоячи Игорь Голбан, жамоамиз сардори, тажрибали ярим ҳимоячи Азимжон Аҳмедов ва тожикистонлик маҳоратли ярим ҳимоячи Эҳсони Паншанбе ҳам иштирок этишди.\nМазкур футболчилар “лочинлар”нинг аввалги машғулотларида айрим сабабларга кўра, қатнашишмаганди.\n“Навбаҳор” мазкур ўқув-машғулот йиғини давомида бир қатор ўртоқлик учрашувлари ўтказишни ҳам режалаштирган.\nМ.м.м. 12-01-2021 13:01\nРашидхонов хам кетса яхши буларди. Умуман навбахорга уйини мос тушмайди. Махмудходжаев олиб колиш керак шуни урнига. Теляков хам жавоб бериш керак 2020 йилда уйин пайтида довдираб уйнайди\ndon_papo 12-01-2021 10:01\npanshanbe qatgani yaxshi bulibdi!!!!asosiy tarkib uzagi qolibdiku bu yogi yaxshibuladi!!


Ҳожиларимиз – nurullohuz.com\n«Муштум»нинг собиқ масъул котиби Нуруллоҳ Муҳаммад Рауфхон, жўрнол мусаввири Абдубосит Қамбаров ва фаол муаллифларимиз Асқар Маҳкам ҳамда Музаффар Турсуновлар муқаддас ҳаж сафаридан қайтишди. Мухбиримиз ҳожилар зиёратига бориб, ул зотларнинг суҳбатларини олиб келди.\n— Аввало зйёратларингиз қабул бўлсин! Ижозат берсаларингиз, бир-иккита саволимиз бор эди.\n1. Бу муқаддас сафарга қандай орзу-армонлар билан отланган эдингиз! Биздек ҳавасмандларга тушунтирсангиз: улуғ Каъба зиёратидан сўнг кўнгил не ҳолатга тушар экан?\n2. Улуғ ҳаж — Маккаи мукаррама вз Мадинаи мунаввара зиёратларидан сўнг инсон онадан қайта туғилгандек бўлар экан. Энди Сиз — кичкина гўдак бу ғам дунёсининг катта ташвишларига қандай чидайсиз? (ҳазил).\n3. Биламиз, бутун сафар давомида ҳайрат туйғуси Сизларни бир зум бўлса-да тарк этмаган. Аммо юртни соғиниш туйғуси ҳам доим бирга бўлгандир?\nНуруллоҳ МУҲАММАД РАУФХОН:\n1. Бисмиллоҳир роҳманир роҳийм. Аввало, ўзи фарз қилган амални бажаришга каминани муяссар айлагани учун Аллоҳ таолога шукрлар айтаман.\nҲажга бораримда юрагимда битта орзу-армоним бор эди, у ҳам бўлса— Аллоҳнинг розилигига эришиш. Менинг Аллоҳ таоло олдида гуноҳларим бениҳоя кўп ва оғир. Шу гучоҳларимни кечиришини сўраб бордим, Яратган ҳузурига сидқидилдан тавба қилгани бордим. Ибодатларим, қилган ҳаж амалларим қабул бўлдими-бўлмадими — ёлғиз Ўзига аён. Дарвоқе, буни четдан қараб билса бўлади, дейишади: агар одамда у ибодатлардан, у тавбалардан сўнг ижобий томонга ўзгаришлар бўлса, демак дуоларининг қабул бўлаётгани шу экан.\nКаъба зиёрати чоғида кўнгилнинг қай ҳолатга тушиши ҳар кимнинг Аллоҳ таолони, охират азобларини, ўзи қилган гуноҳларни билиш, ҳис қилиш даражасига боғлиқ. Буни сўз билан ифодалай олмайман.\n2. Саволингиз ҳазил эмас, ўта жиддий. Бу дунёни ғам дунёсига айлантирганлар биз ўзимиздир. Фароғат дунёсига айлантирадиганлар ҳам ўзимиздир. Аллоҳ таоло иккаласининг ҳам йўлини кўрсатиб қўйибди, қай бирини танлаш биз инсонларнинг ихтиёримиздадир. Ҳажга бормай туриб ҳам онадан қайта туғилса бўлади.Бунинг учун қалбга Аллоҳни жойлашнинг ўзи кифоя. Қолаверса, Машрабнинг машҳур сатрлари ёдингиздами?\nИброҳимдин қолғон ул эски дўконни на қилай?\nЁр — Аллоҳ, бода Аллоҳ ишқида маст бўлишлик рамзи. У ёғини ўзингиз тушуниб олаверинг.\n3. Бошқаларда қандайлигини билмадим-у, аммо мен ҳаждан қайтаётганимизда, учоқдалигимдагина болаларимни соғинганимни ҳис қилдим. У ерда бошқа нарсаларни соғиниб юрган эдим. Масалан, Маккаи мукаррамага борганимизнинг эртаси куниёқ Байтуллоҳга тикилиб туриб, шу тикилиб турганим Байтуллоҳни соғина бошладим. Бу бир ғалати ҳолат, ғалати соғинч туйғуси эди. Юрт тўғрисида янги тасаввурлар қўшилди, аммо соғинмадим. Нега шундайлигини тушунтириб беролмайман.\nУмуман олганда, қандай улуғ неъматдан баҳраманд бўлганимни ҳозиргача ҳам тўла ҳис қила олганим йўқ, иншооллоҳ, умрим давомида бунинг натижаларини ўзимда қўрарман, Аллоҳ таоло ўзининг ҳидоят йўлидан адашмаслигимизни ирода қилган бўлсин. Омин!\n“Муштум” журнали, 1992 йил 15-16 (август) сон.


ЎзА - Олий таълим муассасаларига оид 55 қўшма дастурдан 23 таси Темпус/Erasmus+ лойиҳаси\nТошкент давлат шарқшунослик институтида “Erasmus+ Халқаро кредит мобиллик: Ўзбекистонда таълим ва илмий тадқиқотлар сифатини оширишдаги роль” мавзусида илмий-амалий конференция бўлиб ўтди.\nErasmus+ Европа Иттифоқининг дастури бўлиб, таълим, касбга ўқитиш, спорт ва ёшлар билан ишлаш соҳасидаги лойиҳа, ҳамкорлик, тадбир ва мобилликни қўллаб-қувватлайди.\nКонференцияда Европа университетлари билан тизимли ҳамкорлик сифатида юртимиз олий таълим муассасаларидаги жорий 55 қўшма дастурдан 23 таси Темпус/Erasmus+ лойиҳа экани қайд этилди.\nМаълумотларга кўра, Erasmus+ дастурининг икки йўналиши, жумладан, салоҳиятни ошириш бўйича Erasmus+нинг 21 амалдаги лойиҳа ҳамда кредит мобиллик доирасидаги икки томонлама алмашинув бўйича 335 дан зиёд ҳамкорлик дастурларида 62 олий таълим муассасаси, жумладан, Тошкент шаҳрининг 27 ва вилоятлар, Қорақалпоғистон Республикасидан 35 ОТМ жалб этилган.\nЕвропа иттифоқига аъзо бўлган 27 мамлакатнинг юздан зиёд университети ҳамда Марказий Осиёдаги ҳамкорлар билан биргаликда аграр тадқиқотлар ва аниқ зироатчилик, компьютер лингвистикаси, рақамли билим ва кўникмалар, болалар соғлиғини сақлаш дастурларини яхшилаш, олий таълимда инновацион технологияларни жорий этиш ва имконияти чекланган инсонларни олий таълимга бўлган имкониятини кенгайтиришда амалий ишлар қилинмоқда.\nМинтақалараро лойиҳалар мобиллик, халқаро университет ҳамкорлик салоҳиятини ривожлантириш, амалий соғлиқни сақлаш, инновацион усулларни ривожлантириш учун фанлараро кўникмаларни жорий этишга қаратилган.\nErasmus кредит мобилликнинг иккинчи йўналиши доирасида 335 ҳамкорлик ҳақидаги битимларда ўқитувчи ва талабаларнинг икки томонлама алмашинуви амалга оширилмоқда. Юртимиздаги олий таълим муассасалари вакиллари Европа университетларида ўқиб, малака ошириб қайтди. Европадан эса 510 га яқин докторант, ўқитувчи ва маъмурий ходимлар юртимизга келган.\nШунингдек, Тошкент давлат шарқшунослик институтида Erasmus+ дастурининг халқаро кредит мобиллиги доирасида Нидерландиянинг Лейден университети, Франциянинг CEFAM бизнес мактаби билан профессор-ўқитувчилар, тадқиқотчилар ва талабалар учун иккита лойиҳа бажарилмоқда.\n2017/2018 ўқув йилидан бошлаб Европадаги саноат корхоналари ва ҳамкор академик бўлмаган ташкилотларнинг мувофиқ профили бўйича ишлаб чиқариш амалиётини ўташ имкониятлари берилди. Масалан, Тошкент педиатрия ва тиббиёт институтининг ўқитувчилари Италия клиникаларида стажировкадан ўтди.\nКонференцияда турли ҳамкорлик лойиҳалари олий таълим муассасалари битирувчиларини иш билан таъминлаш, меҳнат бозорига йўналтирилган ўқув дастурлари, академик даража ва малакалар беришда муҳим аҳамият касб этиши таъкидланди.


Тошкентда хоккей бўйича халқаро турнир ўтказилади - Халқ сўзи\n10:25 22 Август 2019 Жамият\n23-24 августда Тошкентдаги кўп тармоқли “Хумо Арена” муз саройида хоккей бўйича Ўзбекистон Республикаси давлат мустақиллигининг 28 йиллигига бағишлаб халқаро турнир ўтказилади. Бу ҳақда Туризмни ривожлантириш давлат қўмитаси хабар берди.\nМусобақада Тунги хоккей лигасининг доимий иштирокчиси, Россиянинг “Премьер” жамоаси ҳамда Ўзбекистоннинг “Тошкент” ва «Хумо» клублари фахрийлари иштирок этади. Халқаро турнир Ўзбекистон Республикаси Мудофаа вазирлиги, Туризмни ривожлантириш давлат қўмитаси, Ўзбекистон хоккей федерацияси ва “Тошкент” хоккей клуби ҳамкорлигида ташкил этилмоқда. Турнирнинг расмий очилиш маросими 23 август куни соат 15:00 да муҳташам “Хумо Арена” муз саройи ҳудудида ўтказилади.\nШу куни “Премьер” ва “Тошкент” жамоалари аъзолари дастлабки учрашувда куч синашади. 24 август куни соат 12.00 да россияликлар “Хумо” жамоасига қарши кураш олиб боради. Қайд этиш лозимки, “Премьер“ клубига 2005 йилда афсонавий хоккейчи Вячеслав Фетисов ташаббуси билан асос солинган. Бугунги кунда мазкур жамоа таркиби хоккейга меҳр қўйган, бир-бирини нафақат муз устида, балки майдон ташқарисида ҳам доимо қўллаб-қувватлайдиган инсонлардан иборатдир. “Премьер” хоккей клуби аввалига ўз олдига спорт мусобақаларида иштирок этишни мақсад қилиб қўймаган эди. Шунга қарамай, 2010 йилга келиб жамоа ҳаваскор хоккей клублари ўртасида ўтказиладиган турнирларнинг доимий иштирокчисига айланди. 2015-2016 йилги мавсумда “Премьер“ жамоаси Тунги хоккей лигаси фестивали бешинчи саралаш босқичи мунтазам чемпионати якунида энг юқори натижа кўрсатди. Плей-офф натижаларига кўра ҳам, “Орзулар лигаси” (Иккинчи дивизион)нинг “18+” дивизионида 1-ўринни эгаллади.\n“Барчангизни 23-24 августда Тошкент шаҳридаги кўп тармоқли “Хумо Арена” муз саройида хоккей бўйича Ўзбекистон Республикаси давлат мустақиллигининг 28 йиллигига бағишланган халқаро турнирга таклиф этамиз!” дейилади хабарда.


КУЗ-ҚИШ МАВСУМИДА ЭЛЕКТР ТАЪМИНОТИДА МУАММОЛАР БЎЛМАЙДИМИ? – KATTAQO'RG'ON TONGI\nКУЗ-ҚИШ МАВСУМИДА ЭЛЕКТР ТАЪМИНОТИДА МУАММОЛАР БЎЛМАЙДИМИ?\nАйни куз-қиш мавсумида аҳолининг электр энергияси ва иссиқлик таъминотига бўлган эҳтиёжи жуда юқори бўлади. Бу борада муаммоларнинг бўлмаслиги учун соҳа ходимлари олдидаги масъулият янада ошади. Электр таъминоти ҳамда иситиш тизимида узилишларнинг бўлмаслиги куз-қиш мавсумини беталофат ўтказишда, шунингдек, аҳоли ўртасида турли қўлбола иситиш мосламаларидан фойдаланиш оқибатида юз бериши мумкин бўлган кўнгилсиз ҳодисаларнинг олдини олишда муҳим аҳамият касб этади.\nКуни кеча бўлиб ўтган Халқ депутатлари Каттақўрғон шаҳар Кенгашидаги O’zLiDeP депутатлик гуруҳининг навбатдаги депутатлик эшитуви ана шу масалага бағишланди. Унда шаҳар электр энергия таъминоти корхонаси раҳбари Бекзод Умаровнинг куз-қиш мавсумида шаҳар аҳолиси ва иқтисодиёт тармоқларини электр билан таъминлашдаги мавжуд муаммолар ва уларнинг ечими борасида амалга оширилаётган ишлар юзасидан ҳисоботи тингланди.\nЭшитувда кун тартибидаги масала юзасидан депутатлар томонидан саволлар ҳамда жойлардаги мавжуд муаммоларни ҳал этиш бўйича таклифлар берилди.\nЙиғилишда O’zLiDeP шаҳар депутатлари ҳамда Кенгаш аъзолари иштирок этишди.\nОЗИҚ-ОВҚАТ ЯРМАРКАСИ ТАШКИЛ ЭТИЛДИ


15-10-2016 | 12:44\nZAMIN.UZ / LIFE STYLE / 15 Октиябр 2016 года296\nКўпчилик айни дамда яшаб турса-да, тез-тез ўтмиш саҳифаларини варақлаб туришни одат қилган. Агар бу яхши хотиралар бўлса, у кишига ижобий кайфият бағишлаб, олдинга ҳаракат қилишга илҳомлантиради, дейилади "Mulohaza.uz" сайтида. Бироқ ўтмиш хотиралари салбий воқеаларни ёдга солса-чи? Уларнинг салбий таъсири вақт ўтиши билан ҳам камаймасдан, тушкунликка тушишга сабаб бўлса, унда қандай қўл тутиш лозим? Бундай вазиятда энг асосийси, таслим бўлмаслик ва фақат олдинга қараб интилишдир!Ўтмиш инсон ҳаётига қандай таъсир кўрсатади?Ўтмишдаги воқеа-ҳодисалар — бугунги кун ва келажакнинг асосидир. Улар кишига тажриба ва кўникмалар орттиришга ёрдам беради. Муҳими инсон ўтмишдаги хатоларга қандай муносабатда бўлишидир. Кўпинча одамлар ўзини сусткашликда, ортиқча гапириб юбориш ёки нотўғри танлов учун айблайди. Бундай хатоларни тинмай эслаш ва ўзини айбдор ҳис қилиш эса реал вақтда ҳал этиш лозим бўлган масалаларни бажаришга халақит беради.Нега ўтмишни унутиш зарурати юзага келади?Ўтмиш сизнинг шахс сифатида шаклланишингизга халақит қила бошлайди.У сизга бугунги кундан завқланишга халақит беради. Ўтмишдаги ҳодисалар юзасидан мунтазам қайғуриш сизни ўша пайтда ҳис қилган кечинмаларни қайта ҳис қилишга мажбур қилади.Ўз имкониятларингизни кўришга тўсқинлик қилади.Ўтмишда муҳаббатидан айрилган инсон келажакда ўзига мос инсонни учратишга умид ҳам қилмай қўяди. Учратган инсонларини эса аввалгиси билан таққослай бошлайди. Ишини қўлдан бой берган инсон ҳам худди юқоридаги ҳолат каби айнан аввалгисига ўхшаш ишни қидиради. Бу эса имконсиз нарсадир.Бу сизнинг руҳий ва жисмоний соғлиғингизга зарар қилади.Ўтмишни маҳкам тутиб олган кишилар руҳий касалликлар, асаб бузилишлари, юрак ва марказий асаб тизими хасталикларига кўпроқ чалинади.Ўтмишни қўйиб юбориб, олдинга қараб ҳаракат қилиш учун қандай йўл тутиш лозим?Барча хатоларингизни тан олинг. Муаммо нимада эканлигини англаб етгандан сўнг, уни ҳал қилиш ҳам осонлашади. Ўзингиз билан ёлғиз қолиб, ойна олдида ўтириб, дастлаб ташқи кўринишингизда, кейин характерингизда нималар ўзгарганлигини таҳлил қилиб чиқинг. Ўзингизга «Нима юз берган бўлса, барчасини қабул қиламан. Бундан катта ҳаётий тажрибага эга бўлдим. Кўп нарсани тушуниб олдим. Энди нима қилиш лозимлигини ва ўзимни қандай тутишим кераклигини биламан. Ўтмишни қўйиб юборишга ва бугунги кундан завқ олиб яшашга тайёрман» деб айтинг.Кичкина нарсалардан бошланг. Ўтмишнинг оғир хотиралари сизни сира қўйиб юбормаганда, кайфиятингизни бироз бўлса-да кўтарувчи кичик ҳаракатларни бажаринг. Кулгуга бой филмларни томоша қилинг, яқин дугонангиз билан қаҳва ичиб, суҳбатлашинг.Ўтмишдан ҳимоя қилувчи мудофаа барпо этинг. Аввалги ҳаётингиздаги салбий ҳиссиётларни ёдингизга солувчи барча буюмларни алоҳида қутига солиб, кўздан нарига яшириб қўйинг. Ҳаёт билан янгитдан танишаётгандек, шаҳарнинг нотаниш жойларига сайрга чиқинг, янги китоблар, қизиқарли филмлар қуршовида бўлинг.Янгиликларни рад этманг! Танишлар орттиринг, кўргазмаларга боринг, дунёқарашингизни кенгайтиринг. Бугунги кун ва келажак ўтмишдан қизиқарлироқ эканлигига ўзингизни ишонтиринг.Хато қилишдан қўрқманг. Энг машҳур кишилар ҳам қачонлардир хатога йўл қўйган. Ўтмиш, бугун ва келажакка табассум билан қаранг. Ахир табассум барчасини енгишга қодир!\nТеглар: сайтида қилиб унутиб Ўзингиз сусткашликда қилишдан ВконтактеFacebookTwitterОдноклассникиМой мир


ҲАЛОЛЛИК ЮЗНИ ЁРУҒ ҚИЛАДИ\nИстеъфодаги полковник Омон Чориевнинг болалик даври очлик, юпунлик билан ўтган. Отаси урушга кетганда чақалоқ бўлган, онаси вафот этганида эса саккиз ёшга ҳам тўлмаганди. Қариндош-уруғларнинг аҳволи ночор бўлгани сабабли, Омоннинг ўзи меҳрибонлик уйига бориб, бошидан ўтганларни айтиб беради ва уни ўша ерда олиб қолишади.\nОмон Чориев ҳарбий хизматдан кейин ИИВ Тошкент ўрта мактабида ва кейинчалик олий мактабда ўқийди.\n– Онам одамларга ғамхўр бўл, ҳурматинг ошади, бировнинг молига кўз олайтирма, назардан қоласан, ҳар қандай шароитда ҳам сабрли бўл, мартабанг ошади, дегандилар, – дея эслайди Омон Чориев.\nОнаизорнинг насиҳатларига умр бўйи амал қилган Омон ака кам бўлмади. У хизматни жазони ижро этиш муассасаларидан бирида оддий ходимликдан бошлаган. Билмаганини ўрганди, ўқиш-изланишдан эринмади, йиллар давомида тажрибаси ошиб, ички ишлар органларининг етук мутахассиси бўлиб етишди.\n– Шу ўринда устозларим Муин Норов, Николай Шишкин, Георгий Брук, Холли Жовлиев, Рўзи Норқуловларнинг номини тилга олгим келади, – дейди мақоламиз қаҳрамони. – Улар менга хизматнинг ўзига хос томонларини ўргатишди.\nОмон ака хизмат даврида кўплаб жиноятларни фош этиш, ҳуқуқбузарларни қўлга олиш, ашаддий жиноятчиларни зарарсизлантиришда иштирок этди...\nФарғона вилоятининг Қирғизистонга чегарадош қишлоқларидан бирида баҳор ойида тошқин рўй беради. Эрталаб иш юзасидан уйдан чиқиб кетган Салим (исмлар ўзгартирилди) эртасига келса, қишлоқ кўчалари лойқага тўлган. Энг даҳшатлиси, уйини, хотини ва болаларини сув оқизиб кетган. У қишлоқдан бош олиб чиқиб кетади ва қўшни республикага ўтиб, ёш қизга уйланади. Бу қилмиши учун қариндош-уруғлари уни масхаралайди. Одамларнинг гапидан қочиб, Сурхондарёга, Жарқўрғон туманидаги хўжаликлардан бирига келиб қолади. Хўжалик раҳбари унга чоғроқ хонани беради. Оиласи билан шу ерда яшай бошлайди, ўғил туғилади. Хотини ўзидан анча ёш ва сулув бўлгани туфайли, айримлар уни йўлдан уришга ҳаракат қилади. Салим ўрта ёшларда бўлса ҳам, хотини ва беш нафар фарзандидан жудо бўлгани боис, қадди букилиб қолганди. Бир куни ёш хотинига биров гап отаётганидан хабар топади. Жаҳл устида хотинининг бўйнига пичоқ тортиб юборади. Кейин ўзига келиб, қочиб кетади.\nЎшанда О. Чориев Жарқўрғон тумани ИИБ бошлиғи эди. У аёл ва Салимнинг суратини олиб, дастлаб Салим яшаган қишлоққа боради. Қишлоқдошлари аёлни Қирғизистон томондан эканлигини айтишади ва тахминий манзилини беришади. Изқувар излаб-излаб, Сузоқ туманидан аёлнинг отасини топади. У қизининг суратини танийди. Воқеани билгач, Салимнинг Самарқандда қариндошлари борлигини айтади. Бу ерда эса кимдир уни ёлланиб ишлайдиганлар орасида кўрганини айтади.\n– Самарқанд вилояти ИИБга\nгенерал-майор Тилла Абдуллаев раҳбарлик қиларди, – дея эслайди\nО. Чориев. – Вазиятни эшитиб, тезкор ходимларни қўшиб берди. Сўнг фуқаролик кийимида, ёлланиб ишлайдиганлар тўпланадиган жойга бордим. Кимдир келиб, икки киши керак, деб мени ва Салимни олиб кетди. Бирга ишладик. Уни гапга солдим, қаердан эканлигини суриштирдим, ўзимни бир мардикор сифатида танитдим. Салим бироз тикилиб, сен милициядансан, деди ва қочишга чоғланди. Дарҳол унинг қўлини қайириб, арқон билан боғладим. Бу пайтда бизни кузатиб турган тезкор ходимлар етиб келишди. Салим уларни кўргандан кейин қаршилик кўрсатиш бефойда эканини билиб, оғир «уф» тортди ва бўлган воқеани қисқача айтиб берди.\nБу, истеъфодаги полковник Омон Чориевнинг кўп йиллик хизмат давридаги воқеалардан биттаси, холос. Унинг ички ишлар органларидаги фаолияти асосан раҳбарлик лавозимларида ўтди. Қаерда хизмат қилмасин, биринчи галда, содир этилган жиноятларни тезда очиш ва жиноятчини ушлаш учун ҳаракат қиларди. Жиноятларни очиш бўйича нафақат вилоятда, балки республикада ҳам энг яхши кўрсаткичга эришгани учун бир неча марта рағбатлантирилади.\nОмон аканинг пенсияга чиққанига чорак аср бўлди. Аммо у жамиятдан ажрамади: бекорчиликни ёқтирмайдиган бу фидойи инсон айнан тартиб-интизом ва хавфсизликни таъминлаш ишларига бошчилик қилди. Мана, ўн йилдирки, республика Фанлар академияси биоорганик кимё институтида ҳуқуқшунос-маслаҳатчи бўлиб хизмат қиляпти.\n– Президентимиз ички ишлар органлари ходимлари халқ билан бирга бўлсин, халқ ичида юрсин, халқ билан бирга ишласин, деб такрор-такрор айтяпти. Халқдан ажралган, оёғи ердан узилган инсонни дарахтдан тўкилган баргга ўхшатаман, – деди\nО. Чориев. – Мен ёш ходимларга, аввало, ҳалол бўлинглар, дейман. Чунки ҳалоллик юзни ёруғ қилади. Ҳалол кишига ҳеч ким таъна қилолмайди. Бугуннинг эртаси борлигини эсдан чиқармаслик керак.\nОмон ака турмуш ўртоғи Фотима ая билан тўрт нафар фарзандни тарбиялаб, улғайтирди. Ҳаммалари ўқиб, яхши касб эгалари бўлишди. Улардан ўғли Алиаҳмад ота йўлини танлади. Ҳозир ички ишлар органларида подполковник унвонида хизмат қиляпти.\n– Юртимизда тадбиркорларга кенг йўл очилганини кўриб мен ҳам жим ўтиролмадим, – дейди мақоламиз қаҳрамони. – Бўстонлиқ туманидан ер олиб, «Омоннур» фермер хўжалигини ташкил этиб, боғ яратдим. Эккан мевали дарахтларим ҳосилга кирди. Ҳар гал боққа борганимда инсон ҳаёти ҳам мевали дарахтга ўхшашини ҳис этаман. Дарахт мева бериб, дастурхонларни тўкин қилади. Инсон эса бутун ҳаёти давомида халққа хизмат қилиб, оғирини енгил қилади.\nҲаёт тажрибасига бой бўлган Омон Чориев билан суҳбатлашсангиз, яна бир учрашсам, деган ниятда хайрлашасиз: ўзи айтганидай, ҳаётда инсонларга ёруғ юз билан боқиб юриш ҳам катта бахт. Одамлар сени мартабанг эмас, ҳақиқий инсон эканлигинг учун ҳурмат қилсин. Омон ака ана шундай инсонлардан бири.\nҲарбийларнинг «собиғи» бўлмайди\nЖазони ижро этиш муассасасидан уч нафар маҳкум қочгани тўғрисидаги хабар ходимларни оёққа турғизди. Маълум бўлишича, оғир жиноят содир этган бу маҳкумлар муассасадан чиқиндиларни олиб чиқиб кетувчи трактор орқали қочишган.\n✔ 4  12:14, 21.01.2019\n✔ 36  12:10, 14.01.2019\n✔ 26  12:09, 14.01.2019\nВАТАН ХИЗМАТИГА БАХШИДА УМР\nХонадон соҳиби бизни илиқ қарши олди, унинг рафиқаси эса самимий табассум билан тузалган дастурхонга таклиф этди. Бир пиёла чой устида Ўзбекистон Республикаси ИИВ Қоровул қўшинларида узоқ йиллар давомида фидокорона хизмат қилган ва кўплаб шогирдларни тарбиялаган истеъфодаги полковник Реваз Биченовнинг ҳикоясини тингладик.\n✔ 42  13:09, 07.01.2019\nЮЗЛАРИДАН НУР, СЎЗЛАРИДАН ДУР ЁҒИЛАДИ\nСвердловск ёнғин хавфсизлиги билим юртини тамомлаган лейтенант Қобул Полвоновни Қашқадарё вилоятининг Қарши шаҳридаги тергов ҳибсхонасига хизматга юборишди.\n✔ 49  10:47, 04.01.2019


ЕИнинг 600 млн евролик иккинчи транши Украинага яқин ҳафталарда ўтказилади\n17:31 / 10.02.2017\nЕИнинг Украинага кўрсатиши режалаштирилган 600 млн евро миқдоридаги иккинчи молиявий кўмаги яқин ҳафталарда ажратилади. Киевнинг муҳим ислоҳотларни ўтказаётгани шундай дейишга асос бўла олади. Бу ҳақда Еврокомиссия раиси Жан-Клод Юнкер Украина бош вазири Владимир Гройсман билан ўтказган музокаралари якунидаги матбуот анжуманида баёнот берди, деб хабар қилмоқда ТАСС агентлиги.\n"Бизнинг фикримизча, ЕИнинг 600 млн евро миқдоридаги Украинага тақдим этилувчи макромолиявий ёрдами яқин ҳафталарда ўтказилиши мумкин. Украина асосий ислоҳотларни ўтказмоқда ва ЕИ унинг саъй-ҳаракатларини қўллаб-қувватлаши керак", - деган Юнкер.\nУнинг сўзларига кўра, учрашувда Украина шарқидаги вазият, ислоҳотлар жараёни ҳамда ЕИ билан виза тартибини либераллаштириш мавзулари муҳокама қилинган.


мафкура - xabar.uz\nРасмий ОАВнинг 10 000 дан ортиқ журналистлари кейинги ойдан бошлаб махсус мобил илова ёрдамида партияга содиқлик ва коммунистик мафкура бўйича билимлар «сайёр тестлари»дан ўтказила бошланади.\nМафкура мисоли бир тирик руҳдир. Доимий равишда маърифат билан суғориб турилсагина ўлмайди! Инсонни яратганнинг меҳрига лойиқ даражага олиб чиққан руҳият мисол мафкура ҳам давлатнинг даражасини белгилаб беради.\n9 май... Собиқ иттифоқ қайтишидан хавотирланманг!\nБугун уруш йилларининг ёрқин хотираларини уйғотувчи саҳна кўринишлари намойиш қилинмоқда, қўшиқлар куйланмоқда, тадбирларга ўша кунлар, ғалаба онлари руҳи сингдирилмоқда — аммо «қизил» мафкура эмас! Чунки бу «қизил» мафкура ғалабаси эмас, ёш жонини фашист ўқига тутган, ҳозирда даврамиз тўрида ўтирган мана шу боболаримиз ғалабаси!


"Тарозу" сири: Пойабзал терисига ишланган санъат асари - Халқ сўзи\n"Тарозу" сири: Пойабзал терисига ишланган санъат асари\n12:20 10 Август 2018 Жамият\nМусаввирларнинг фикрича Ой нурининг фазо кенгликларига ёйилган ёлқинларини тўлалигача тасвирлаш анча мушкул иш.\nЎзбекистон Бадиий ижодкорлар уюшмаси аъзоси, сирдарёлик минатюрачи рассом Баҳодир Бобоназаров “Тарозу” асаридаги ана шу шуълавий ёйилмалар эффекти устида кўп бош қотирди. Гарчи, бўёқлар қоришмасидан ҳосил бўлаётган манзара ўша самовий рангдорликка мос келса-да, аммо барибир унинг кўнгли тўлмади. Ва бир куни онасининг эски этигига кўзи тушиб қолди. Шунда мусаввир беихтиёр “Ниҳоят топдим” дея ҳайқириб юборди.\nГап шундаки, асли жигарранг бўлган этик қўнжининг униққан қисмида айни у излаган эффект бор эди. Шундай қилиб, мусаввир инсон ҳаётининг гуноҳи-савоблари ҳисоб-китоби муқаррарлигини ифода этган “Тарозу” асарини онасининг этиги қўнжига туширди. Лекин, буни ҳалигача санъатшунослар ҳам, томошабинлар ҳам билишмасди. Яъни рассом асарининг пойабзал терисига ишланганини илк бор “Халқ сўзи” мухбирига маълум қилди.\n"Тарозу" Фото: Аҳмадали Шерназаров / “Халқ сўзи”\nМаълумот учун: мазкур асар 2004 йили Ўзбекистон Бадиий Академияси, ЮНЕСКО, Марказий кўргазмалар зали, Ўзбекистон Миллий банки шафелигида нашр қилинган “Ўзбекистон замонавий санъати” китоб-албомига киритилган. Шунингдек, “Амир Темур тузуклари”миниатюраси 1996 йилда Францияда бўлиб ўтган Буюк Соҳибқироннинг 660 йиллигига бағишланган тадбирлар доирасида намойиш этилган ва ушбу кўргазма иштирокчиларининг асарлари тўпламидан, “Баҳром овда” монументал(деворий) сурати эса 2014 йилда чоп қилинган, энг сара санъат намуналари жамланган “Гўзаллик яратишга интилиб” китоб–албомидан жой олган.\nАҳмадали Шерназаров, “Халқ сўзи” мухбири.


ТераДайжест – ҳафтанинг энг муҳим янгиликлари! (Смартфонлар) - Terabayt.Uz\nSamsung яна камида тўртта моделда Galaxy A смартфони тайёрлаяпти!\nSamsung компанияси янгиланган Galaxy A туркумида ҳозиргача тўққизта моделда смартфон тақдим этган: Galaxy A10, A20, A20e, A30, A40, A50, A60, A70 ва A80. Лекин у яхши сотилаётган мазкур линейкани янада кенгайтирмоқчи экани маълум бўлди.\nXiaomi яратган қотил!\nШу пайтгача хабарларда Redmi брендининг флагман смартфони турли номлар билан аталиб келаётганидан хабарингиз бор. Уларга кўра, бу смартфон Redmi X, Redmi 855, Redmi Pro 2, Redmi Q ва ҳатто Redmi K20 Pro деб номланиши мумкин. Xiaomi буларга расман аниқлик киритди: янги флагман битта эмас, балки бу туркумга иккита модел – Redmi K20 ҳамда Redmi K20 Pro киради.\nOnePlus смартфонлари ҳамиша «флагманлар кушандалари» сифатида эътироф этилиб келади. OxygenOS график қобиғи сабабли ҳам улар бошқа компанияларнинг аксарият моделларидан тезкор ишлайди.\nOnePlus 7 Pro ҳам ушбу анъанани давом эттирмоқда: унинг ишлаш самарадорлигини купертиноликларнинг энг зўр смартфони – iPhone XS Max билан таққослаб кўрсатишди!\nSamsung компанияси энг арзон Galaxy M туркумида ҳозирча учтагина смартфон тақдим этган: Galaxy M10, M20 ҳамда M30. Уларнинг давомчиси бўлган Galaxy M40 эса хусусиятлари ва нархига кўра ҳатто Galaxy A туркумининг айрим вакилларидан ҳам юқори бўлиши айтилмоқда.\nRealme X - OnePlus 7'га рақиб, аммо атиги 220 доллар нархдаги смартфон тақдим этилди.\nНиҳоят, узоқ кутилган Realme X смартфони тақдим этилди. Ушбу қурилма бренд томонидан шу вақтгача яратилган смартфонлар ичида энг кучлиси ҳисобланади. Шунингдек компания Realme X Lite моделини ҳам тақдим этди.\nХитойлик техногигант ўтган йилнинг кузида Huawei Mate 20 X смартфонини тақдим қилган эди. Мазкур ўйинбоп флагман бир неча марта бенчмаркларда кучли ўнликка кирган. Компания унинг янада илғор – бешинчи авлод уяли алоқа тармоғини қўллаб-қувватловчи Huawei Mate 20 X 5G версиясини намойиш қилди.\n+ БОНУС: Ушбу смартфонни сотиб олманг!\n#Galaxy A #Redmi #Xiaomi #Apple iPhone Xs Max #Redmi X #OnePlus 7 Pro #Samsung Galaxy M40 #Oppo Realme X Lite #Huawei Mate 20 X 5G #Xiaomi Redmi Note 7S


Баҳолаш фаолияти тўғрисида\nБаҳолаш фаолияти тўғрисидаги қонун ҳужжатлари ушбу Қонун ва бошқа қонун ҳужжатларидан иборат.\n1.Баҳо (қиймат) / Баҳолаш фаолияти]\n(3-модданинг матни Ўзбекистон Республикасининг 2009 йил 9 апрелдаги ЎРҚ-208-сонли Қонуни таҳририда — ЎР ҚҲТ, 2009 й., 15-сон, 178-модда)\nҚаранг: Баҳолаш фаолиятини лицензиялаш тўғрисидаги Низом, Вазирлар Маҳкамасининг 2003 йил 8 майдаги 210-сон қарори билан тасдиқланган.\n(4-модданинг учинчи қисми Ўзбекистон Республикасининг 2009 йил 9 апрелдаги ЎРҚ-208-сонли Қонуни таҳририда — ЎР ҚҲТ, 2009 й., 15-сон, 178-модда)\n41-модда. Баҳоловчи ташкилот\nБаҳоловчи ташкилот қонун ҳужжатларида назарда тутилган исталган ташкилий-ҳуқуқий шаклда ташкил этилиши ва ўз фаолиятини амалга ошириши мумкин, акциядорлик жамияти бундан мустасно. Бунда қуйидаги мажбурий шартларга риоя этилиши керак:\n(41-модданинг учинчи қисми биринчи хатбошиси Ўзбекистон Республикасининг 2014 йил 14 майдаги ЎРҚ-372-сонли Қонуни таҳририда — ЎР ҚҲТ, 2014 й., 20-сон, 222-модда)\nБаҳоловчи (баҳоловчилар) фақат битта баҳоловчи ташкилотнинг муассиси (иштирокчиси) бўлиши мумкин.\n(41-модданинг тўртинчи қисми Ўзбекистон Республикасининг 2014 йил 14 майдаги ЎРҚ-372-сонли Қонуни таҳририда — ЎР ҚҲТ, 2014 й., 20-сон, 222-модда)\n43-модда. Баҳоловчининг ёрдамчиси\n(41, 42 ва 43-моддалар Ўзбекистон Республикасининг 2009 йил 9 апрелдаги ЎРҚ-208-сонли Қонунига асосан киритилган — ЎР ҚҲТ, 2009 й., 15-сон, 178-модда)\nшахснинг мол-мулкини ташкил этувчи ашёлар мажмуи, шу жумладан муайян турдаги (кўчар ёки кўчмас) мол-мулк;\nмол-мулкка ёки мол-мулк таркибидаги айрим ашёларга бўлган мулк ҳуқуқи ва бошқа ашёвий ҳуқуқлар;\nинтеллектуал мулк объектлари ва қонун ҳужжатларига фуқаролик муомаласида бўлиши мумкинлиги белгиланган бошқа фуқаролик ҳуқуқлари объектлари.\nҚўшимча маълумот учун қаранг: Ўзбекистон Республикаси Мулкни баҳолаш миллий стандарти (13-сон МБМС) «Интеллектуал мулк объектлари қийматини баҳолаш» (рўйхат рақами 2371, 18.06.2012 й.).\nАгар бирон-бир баҳолаш объектининг баҳолашда мажбурий ўтказиш талаби мавжуд бўлган норматив ҳужжатда ёки баҳолаш объектининг баҳолаш тўғрисидаги шартномада (матнда бундан буён шартнома деб юритилади) қийматнинг аниқ тури кўрсатилган бўлмаса, мазкур объектнинг бозор қиймати белгиланиши лозим. Мазкур қоида норматив ҳужжатда баҳолаш объекти қийматининг турини аниқловчи, ушбу Қонунда ёки баҳолаш стандартларида назарда тутилмаган атамаларда фойдаланилган тақдирда ҳам қўлланиши керак.\n1.Баҳо (қиймат) / Бозорникидан фарқловчи қиймат]\nбаҳолаш тушунчалари ва принципларини;\nбаҳолаш фаолиятида қўлланиладиган атамалар ва таърифларни;\nбошланғич ахборотга қўйиладиган талабларни;\nБаҳолаш стандартларини ишлаб чиқиш, тасдиқлаш, уларга қўшимчалар ва ўзгартиришлар киритиш Ўзбекистон Республикаси Вазирлар Маҳкамаси белгилайдиган тартибда амалга оширилади.\nБаҳолашни ўтказишни давлатга тўла ёки умумий мулк ҳуқуқида қисман қарашли баҳолаш объектлари битим тузишга жалб этилган тақдирда, шу жумладан:\n(11-модданинг биринчи қисми биринчи хатбошиси Ўзбекистон Республикасининг 2014 йил 14 майдаги ЎРҚ-372-сонли Қонуни таҳририда — ЎР ҚҲТ, 2014 й., 20-сон, 222-модда)\nбаҳолаш объектлари билан боғлиқ қарз мажбуриятларидан бошқанинг фойдасига воз кечилаётганда;\nсолиқлар ва бошқа мажбурий тўловлар тўғри тўланиши устидан назорат ўтказилаётганда мажбурийдир.\nбаҳолаш объектини баҳолашдан ўтказгани учун пул мукофоти миқдори.\nқонун ҳужжатларида белгиланган баҳолаш усулларини мустақил қўллаш;\nбаҳолаш объектини баҳолашдан ўтказиш учун зарур бўлган ҳужжатлардан фойдаланиш эркинлиги таъминланишини буюртмачидан талаб қилиш, ёзма шаклда тушунтиришлар ва қўшимча маълумотлар олиш;\nбаҳолаш объектларини баҳолашдан ўтказишда иштирок этишга бошқа баҳоловчиларни ва мутахассисларни белгиланган тартибда жалб этиш;\nбаҳолаш фаолиятини амалга оширишда қонун ҳужжатларида белгиланган лицензия талабларига ва шартларига риоя этиши;\nбаҳолаш объектини баҳолашдан ўтказиш давомида аниқланган зарар етказилганлиги, шунингдек қонун ҳужжатларининг бошқача тарзда бузилганлиги фактлари тўғрисида баҳолаш объекти мулкдорига ва (ёки) буюртмачига хабар бериши;\nбаҳолаш тўғрисидаги ҳисоботнинг нусхаси уч йил мобайнида сақланишини таъминлаши;\nбаҳоловчиларнинг ҳар йили малака ошириш курсларида белгиланган тартибда ўқишини таъминлаши;\nбаҳоловчи ташкилотлар фаолиятининг рейтингини баҳолаш учун баҳоловчи ташкилотлар ва баҳоловчилар бирлашмаларининг сўровномасига кўра ахборот тақдим этиши шарт.\n(12—15 моддалар Ўзбекистон Республикасининг 2009 йил 9 апрелдаги ЎРҚ-208-сонли Қонуни таҳририда — ЎР ҚҲТ, 2009 й., 15-сон, 178-модда)\n151-модда. Баҳоловчи ташкилот томонидан кўрсатиладиган қўшимча профессионал хизматлар\nбаҳолаш жараёнини автоматлаштириш ва баҳолаш фаолиятига ахборот технологияларини жорий этиш;\nбаҳолаш фаолияти соҳасида илмий-тадқиқот ишларини олиб бориш ва уларнинг натижаларини тарқатиш.\nБаҳоловчи ташкилот қонун ҳужжатларига мувофиқ бошқа қўшимча профессионал хизматлар ҳам кўрсатиши мумкин.\n(151-модда Ўзбекистон Республикасининг 2009 йил 9 апрелдаги ЎРҚ-208-сонли Қонунига асосан киритилган — ЎР ҚҲТ, 2009 й., 15-сон, 178-модда)\nбуюртмачи баҳоловчи ташкилотнинг мулкдори, муассиси (иштирокчиси), кредитори, суғурталовчиси, баҳоловчиси бўлса;\n(16-модданинг иккинчи хатбошиси Ўзбекистон Республикасининг 2014 йил 14 майдаги ЎРҚ-372-сонли Қонуни таҳририда — ЎР ҚҲТ, 2014 й., 20-сон, 222-модда)\nбаҳоловчи ташкилот ва (ёки) баҳоловчи буюртмачининг мулкдори, муассиси (иштирокчиси, акциядори), кредитори бўлса;\nбаҳоловчи ташкилотнинг ва (ёки) баҳоловчининг баҳолаш объектида мулкий манфаати бўлса;\nбаҳоловчи баҳолаш объектида мулкий манфаати бўлган шахслар билан яқин қариндошлик ёки қайин-бўйинчилик ва қуда-андачилик муносабатларида бўлса.\nбаҳолаш тўғрисидаги ҳисобот тузилган сана ва унинг тартиб (рўйхатдан ўтказилганлик) рақами;\nбаҳоловчи ташкилотнинг номи, жойлашган ери (почта манзили) ва унга берилган, баҳолаш фаолиятини амалга ошириш ҳуқуқини берувчи лицензия тўғрисидаги маълумотлар;\nбаҳоловчи ташкилот фойдаланадиган ҳамда баҳолаш объектининг миқдор ва сифат хусусиятларини белгилайдиган ҳужжатлар рўйхати.\nБаҳолаш тўғрисидаги ҳисоботнинг ҳар бир бети баҳолаш объектини баҳолашдан ўтказган баҳоловчи (баҳоловчилар) томонидан имзоланади, ҳисобот баҳоловчи ташкилот раҳбарининг имзоси, мазкур ташкилотнинг муҳри билан (муҳр мавжуд бўлган тақдирда) тасдиқланади ва буюртмачига топширилади.\n(17-модданинг еттинчи қисми Ўзбекистон Республикасининг 2015 йил 20 августдаги ЎРҚ-391-сонли Қонуни таҳририда — ЎР ҚҲТ, 2015 й., 33-сон, 439-модда)\nБаҳолаш тўғрисидаги ҳисобот ҳар хил шарҳлашга йўл қўймаслиги ёки чалғитмаслиги керак»;\n(16 ва 17-моддалар Ўзбекистон Республикасининг 2009 йил 9 апрелдаги ЎРҚ-208-сонли Қонуни таҳририда — ЎР ҚҲТ, 2009 й., 15-сон, 178-модда)\nБаҳолаш объектининг ҳисоботда кўрсатилган қиймати, тавсия хусусиятига эга бўлади.\n(18-модданинг иккинчи қисми Ўзбекистон Республикасининг 2017 йил 13 июндаги ЎРҚ-436-сон Қонуни таҳририда — ЎР ҚҲТ, 2017 й., 24-сон, 487-модда)\nХусусийлаштирилган объектлар қийматини баҳолаш натижаларини қайта кўриб чиқиш ва бекор қилиш масалалари юзасидан давлат органлари, шу жумладан назорат, ҳуқуқни муҳофаза қилувчи органлар ва судлар томонидан ташаббус билан чиқиш тақиқланади.\n(18-модда Ўзбекистон Республикасининг 2017 йил 13 июндаги ЎРҚ-436-сон Қонунига асосан учинчи қисм билан тўлдирилган — ЎР ҚҲТ, 2017 й., 24-сон, 487-модда)\n181-модда. Баҳолаш тўғрисидаги ҳисоботнинг низолилиги\nБаҳолаш объектини баҳолашдан ўтказиш материалларини экспертизадан ўтказиш бўйича эксперт комиссиясининг мазкур материалларнинг ишончлилигини аниқлашга доир хулосаси қонун ҳужжатларида белгиланган тартибда фақат суд ажримига кўра тайёрланади. Баҳолаш тўғрисидаги ҳисобот суд томонидан ишончли эмас деб топилганда баҳолаш объектини баҳолаш материалларини экспертизадан ўтказиш бўйича эксперт комиссияси суднинг ажримига кўра баҳолаш объектини такрорий баҳолашдан ўтказади ва баҳолаш объектининг қиймати тўғрисидаги хулосасини судга тақдим этади.\n(181-модда Ўзбекистон Республикасининг 2009 йил 9 апрелдаги ЎРҚ-208-сонли Қонунига асосан киритилган — ЎР ҚҲТ, 2009 й., 15-сон, 178-модда)\n(19—21 моддалар Ўзбекистон Республикасининг 2009 йил 9 апрелдаги ЎРҚ-208-сонли Қонуни таҳририда — ЎР ҚҲТ, 2009 й., 15-сон, 178-модда)\nҚўшимча маълумот учун қаранг: Ўзбекистон Республикаси Президентининг 2008 йил 24 апрелдаги ПҚ-843-сонли Қарори билан тасдиқланган «Баҳоловчи ташкилотлар ва баҳоловчилар тўғрисида»ги низом.\n(Ўзбекистон Республикаси Олий Мажлисининг Ахборотномаси, 1999 й., 9-сон, 208-модда; Ўзбекистон Республикаси қонун ҳужжатлари тўплами, 2006 й., 14-сон, 110-модда; 2009 й., 15-сон, 178-модда; 2014 й., 20-сон, 222-модда; 2015 й., 33-сон, 439-модда; 2017 й., 24-сон, 487-модда)


Зангиоталик 9 ёшли болакай мактабга қабул қилинди\nЗангиоталик 9 ёшли болакай мактабга қабул...\n11.05.2018 18:29 1 26074\nКеча, дастлаб «Оила даврасида» газетасида кўтарилган «Кўчада қолган бола» мақоласи асосида «Бир муаммо изидан. Зангиоталик болакайни нега мактабга қабул қилишмаяпти?» номли мақола эълон қилган эдик.\nХалқ таълими вазирлигидан бизга маълум қилишларича, ушбу муаммо Халқ таълими вазирлиги томонидан ўрганиб чиқилган ва бугуннинг ўзида ижобий ҳал этилган.\n«Тўққиз ёшли Омонов Бахтиёр Зангиота туманидаги 33-сонли мактабнинг 2-синфига қабул қилинди. Ўқувчини таълим муассасасига қабул қилишда зарур бўлган ҳужжатларни тайёрлаш учун туман ҳокимлиги ҳузуридаги Вояга етмаганлар ишлари бўйича комиссиясига ариза билан мурожаат қилинди.\nҲозир Бахтиёр тенгдошлари билан бирга таълим олмоқда, янги муҳитга мослашиш ҳамда қолдирилган мавзуларни ўзлаштиришда унга мактаб психологи ва синф раҳбари яқиндан ёрдам бермоқда. Шу ўринда, вазирлик томонидан барча ҳудудий халқ таълими бошқарув идоралари раҳбарларига 7 ёшга тўлган ҳар бир бола Конституциямиз билан кафотланган бепул таълим олишга ҳақли экани ва бу ҳуқуқни таъминлашда барча даражадаги раҳбарлар шахсан масъул экани яна бир бор эслатилди», — дейилади вазирлик маълумотида.\nЗангиота Халқ таълими вазирлиги\nЖамият 03/04, 19:10


Дадахон Ҳасан: Таржимаи ҳолим маним (1-қисм) - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n09:15 - Дадахон Ҳасан: Таржимаи ҳолим маним (1-қисм)\nТуғулганим тўғрисидаги гувохномада ёзилишича, мен 1940 йилнинг 15 март кунида Фарғона вилояти Олтиариқ туманидаги Араптеппа қишлоғида туғулган эканман. Орадан ўн тўрт ой ўтгач, Иккинчи Жаҳон уруши бошланган экан, Дадам Шокиржон Ҳасановнинг ёши 38 да эканига қарамасдан 1942 йил май ойида урушга олиб кетилганлар, Дадам 1943 йил 15 март куни Руссиянинг Великий Новгород вилоятидаги Залучи районига қарашли Шотова кишлоғида немис босқинчиларига қарши бўлган жангларда халок бўлган эканлар. Онамдан дадам қани деб сўраганимда онам менга дадангни урушга Райком Шодиев жўнатиб юборган деб жавоб берган эдилар, ўша ўша Райком Шодиевнинг виллис мошинаси кўчамиздан ўтганида мошинага қарата тош отадиган бўлганман.\nУруш йилларида оч ночор ғариб бир аҳволда умр ўтказганимиз ҳали ҳануз эсимда. 1947 йил қишида мен етти яшар бола колхоз даласида киш фаслида кўсак терар эдим, шунда бир одам, бизларга яқин келиб, мана кўринглар янги пул чиқибди деди. Мен яқинда сўраб суруштирсам ўша пул янги бўлиш воқеаси 1947 йил биринчи декабр куни экан. Ўша пул 1961 йилга қадар муомалада бўлди. Мен ўшанда кун бўйи терган кўсагим пулига, ўша куни кечроқ туман марказига бориб бир қора буханка нон олиб келардим ва музлаб колган қора нонни сандалга қўйиб иситиб уни танаввул килар эдик. Мен ўша қора буханка нонни олиб келмагунимча уйимдагилар оч наҳор, туз татмай мени кутиб ўтиришар эди. Эртадан то кечгача терган кўсакнинг пулига бир буханка кора булка нон берарди. Жўҳори ва макка унининг хамири ёйилмас эди, уни думалоқ ҳолида тандирга ёпилаверар эди. Эллигинчи йилларга қадар буғдой нон булмаган, фақат жўҳари ва макка ундан килинган нон бўларди. Буғдой нонни эса эллигинчи йиллардан сўнгра кўрдик.\nҚишлоғимдаги етти йиллик мактабни битириб Қўқондаги Темир Йўлчилар билим юртига ўқиш учун ҳужжат топширдим. Менинг билан бирга менинг қариндошим Қосим Чўянов ҳам бор эди. Аммо ҳали ўкиш бошланмай туриб бир ўрис болани уриб бурнини пачақлаганим боис менинг ҳужжатларимни қўлимга тутқузишиб, “бор кишлоғингга пахтангни теравер” дейищди. Қариндошим Қосим Чўянов ҳам менга қўшилиб ҳужжатларини қайтариб олди. Автобусга бергани чўнтагимизда пулимиз йўқ. Қўқондан Масалска бекати орқали Олтиариқдаги қишлоғимизгача пиёда келганимиз эсимда...\nҚишлоғимизда ўрта мактаб йўқлиги боис, ўнинчи синфни Олтиариқ туман марказидаги Пушкин номли биринчи сон ўрта мактабда тугатдим. Журналист бўлиш ниятида Тошкент Давлат Университети Журналистика факултетига ҳужжат топширдим. Бу 1959 йил эди. Ўзбек тили ва адабиёти фанидан иншони тўғри ёза билмаганим боис ҳужжатларимни қайтариб олдим. Ўшанда адабиётдан иншони кейинчалик шоир деб танилган Омон Мухторов билан бир столда ўтириб ёзган эдим. 1960 йилда ҳам юкоридаги нохуш ҳолат такрорланди, бу сафар мен биринчи кириш имтиҳони бўлган адабиётдан иншони Эгамназар Худайназар исмли йигит билан бир ўриндикда ўтириб ёзган эдим. Иншони Саида опа Назруллоева олган эдилар. Саида опа Эгамназар Худойназаровнинг ёзган иншосини аудиторияга кириб келган ўқитувчиларга яхши ёзилган иншо деб кўз кўз қилиб мақтагани ҳали хануз кўз ўнгимда. Ниҳоят мен хам шундай иншо ёзаман деб аҳд килган эдим ўшанда.\n1961 йили эса қаттиқ тайёргарлик кўрганим эвазига кириш имтиҳонларидан муваффақият билан ўтиб, атестатсия кўригида деканимиз домла Лазиз Пўлатович Қаюмовнинг тавсияси билан Журналистика факултетининг кундузги бўлимида ўқишга кирдим. Биринчи курсда ўқиб юрган пайтларимдаёк Аҳмад Яссавий, Чўлпон, Абдулла Қодирий, Эркин Воҳидов, Абдулла Ориф ва Рауф Парфиларни танидим. Буларнинг ўзимга ёққан шеърларини қўшиқ қилиб куйлай бошладим. Абдулла Ориповнинг “тўлғаниб гул очилур боғларни гулзор этгали”, Рауф Парфининг “Лайло” шеърини куйга солиб куйлайбошлаган эдим.\nКуйлаш менинг қонимда бор эди, туғушган акам Алижон Ҳасанов мумтоз халқ қўшиқларини классик мақом куйларимизни маромига етказиб ижро этувчи халқ хофизи эди. Университетнинг дастлабки йилларида ўқиб юрган пайтларимда мен ўз қўшиқларим билан Университет доирасида анча танилиб қолган эдим. У пайтда Рауф Парфи - Рауф Парфи эмас, Турсун Парпиев эди, у ҳали шоир бўлиб шаклланмаган, танилмаган эди. 1975 йиллардан бошлаб у шоир Рауф Парфи бўла бошлади.\nИккинчи курсда ўкиб юрган пайтларимизда Ўзбекистон халк артисти моҳир рубобчи Қобулжон Усмонов раҳбарлигида факултетимизда бадиий ҳаваскорлик тўгараги иш бошлади. Иктидорлик талаба ўғил қизлар тўгаракка қатнашиб қўшиқ айтардик, соз чалардик. Ўша тўгаракнинг машғулотларида мен Рауфга рубобда Муножот куйини чалишни ўргатган эдим. Тўгарак машғулотларида қатнашиб юрган кунларнинг бирида ўша вақтдаги Турсунбой Парпиев менга “Яна пайдо бўлдим йўлингда” сарлавҳали шеърини кўрсатиб, қўшиқ қилса бўладими деган эди. Шеърни кўриб қўшиқ қилса жуда бўлади-да дегандим ва уни шу ернинг ўзида куйга солиб ғинг қилган эдим. Сўнгра унга нақорат қўшган эдим.\nУниверситетни тугатгач, ўша вақтдаги Совет Ўзбекистони газетасининг бош муҳарири журналист ва ёзувчи Мақсуд Қориев мени газета редаксиясига ишга таклиф этди. Мен у ерда кўп ишлай олмадим. Мени қўшиқчилик ўз домига тортиб улгурган эди.\nМен 1961 йилнинг кузида Университетнинг биринчи курсида ўқиб юрган пайтларимдаёк Туркистон аталмиш буюк ва муқаддас ўлкамиз аввал Чор Руссияси, сўнгра Совет давлати тамонидан зўрлик билан босиб олинганлигини ва биз унинг колонияси эканлигимизни англаб етганман. 1961 йил охирларида факултет қошида “Ҳамзачилар” деган уюшма ташкил килган эдик. Биз уюшмачилар асосан совет ғояларига хизмат қилмайдиган асарлар ёзиб, уни “Ҳамзачилар” номли деворий газетамизда эълон қилар эдик. Уюшманинг мақсад моҳияти эса асосан биринчи галда ёш авлодга Туркистонни танитиш ва уни ватанга муҳаббат руҳида тарбиялаш эди. Албатта секин аста ривожланиб, тобланиб, шаклланиб орадан ўнбеш йигирма йиллар ўтиб охир оқибат мустақиллик учун курашни, яъни миллий озодлик курашини бошлаш эди. Бу менинг орзуим эди.\nУюшманинг довруғи тез кунларда Тошкент шаҳри бўйлаб тарқалиб кетди. Уюшмага Тошкент шаҳридаги барча Олий Ўқув юртларидан талабалар келабошлади. Қатнашувчилар сони кун сайин ортиб борарди. Бизга Октябр район маданият уйидан жой ажратиб беришди, бу воқеалар албатта уйғониш ва англаш даврининг бошланишидан дараклар эди. Афсус, уюшмамизнинг умри узоққа бормади. У ҳаммаси бўлиб бир йил яшади. Ниҳоят Совет КГБсининг зарбасига учраб тугатилди. Уюшманинг раиси Бўка туманилик Собир Холбеков бир ой бадалида КГБ идорасида сўроқ қилинди. Мен уч кеча кундуз зиндонда ётдим. Кеч қоронғу тушган пайт эди, ижара уйимга уч киши келишиб, биз билан юрасан сенда ишимиз бор деб, кўзимни боғлашиб мени олиб кетишган эди. Ярим соатча юрганимиздан сўнг мени пастликка қараб туширишди ва бир хонага киритишиб кўзимдаги қора парчани олишди, эшикни ёпиб чикиб кетишди. Бу совуқ хона қамоқхона бўлса керак, мен шу ерда уч кеча кундуз истиқомат қилдим. Ниҳоят бир татар башара одам келиб менинг пешонамга тўппонча кадаб, татарча сўзлаб “Яна “Ҳамзачилар”га борсанг, мана шу таппонча билан сени ўзим отаман” деди. Мени яна мошин билан ижара уйимга элтиб қўйишди. Шу билан ниҳоят “Ҳамзачилар” уюшмаси хам якун топди.\n1964 йилнинг охирида Бўка туманидаги пахта йиғим теримидан қайтганимиздан сўнгра Ўзбекистон дfвлат радиоси овоз ёзиб олиш муҳаририятида муҳаррир бoлиб хизмат килувчи шоир акамиз Анвар Исроилов мени қидириб топиб, эртага радиога боришимни, “Лайло” қўшиғимни унолги тасмасига ёзиб олишлари кераклиги хабарини айтди. Унгача мен “Лайло” қўшиғимни Бўка тумани Мичурин номидаги колхози пахта далаларида талабаларга куйлаб юрардим, баъзида кундузи пахта териб оқшом пайти мушоира кечалари уюштирардик, шоирлар шеър ўқишарди. Мен албатта “Лайло”ни куйлар эдим.\nЎзбекистон радио sўмитасидан Рустам Раҳмонов бошчилигида келган “Ёшлик” радиосининг журналистлари бу лирика кечамизни унолги тасмасига ёзиб олишарди ва эртасга “Ёшлик” радиоси эфирида мушоира ва менинг айтган қўшиғим янграр эди. Шу боисдан бўлса керак менинг номим факультетда қўшикчи сифатида анча танилиб колган эди. “Лайло” қўшиғим айникса талабалар орасида машхур қўшиққа айланган эди. Кейинчалик бу қўшиғимни Республикамизда ном чикарган ҳофизлар хам куйлайдиган бўлди. “Лайло” қўшиғим ғоятда оммалашган эди, пахта йиғим теримидан қайтиб келган кунларимиздан бирида, декабрь ойи охирлари эди, шекилли, рубобчи устоз акамиз Қобулжон Усмонов ғижжакчи Шовкатжон ака ва доирачи студент Ғофиржон, демак, уч созанда жўрлигида овоз оператори Набижон Ҳасанов раҳбарлигида радио қўмитанинг катта студиясида унолги тасмасига 1964 йилнинг декабрь ойи охирларида ёзилган эди. 1965 йил январ ойи бошларидан бошлаб “Лайло” қўшиғим Ўзбекистон давлат радиоси эфирларида янграй бошлади.\nЕтмишинчи йилнинг бошларида Тошкентдаги Свердлов консерт залида Лениннинг туғулганига 100 йил тoлиши муносабати билан “Ленинни шарафлаймиз” шиори билан бўладиғон консерт ҳамда шоир ёзувчилар билан учрашув кечасида иштирок этиб, қўшиқ куйлашга таклиф этишди. Менинг исми фамилиямни афишага ёзиб қўйишган экан. Кеча ҳали бошланмай туриб консерт залида қий чув тўполанг бошланиб кетди. Тамошобинлар оғзида “Дадахон, Дадахон” ва қарсакбозлик, вазият ёмон тамонга ўзгариб кетди. Иззат Султон, Комил Яшин, Уйғун, Назир Сафаров, Ҳамид Ғулом, Рамз Бобожон, Раҳмат Файзий, Шердин, Акмал Пўлат, Туроб Тўла, Ўткир Рашид деган шоир ёзувчи олимлар бу кеча Ленин ҳақида бирон оғиз сўзлай олмай алам ичида саҳнани тарк этишга мажбур бўлишди. Мен ўша “Ленинни шарафлаймиз” деган кечада икки соат ўзимнинг ижтимоий, марифий ҳақиқат қўшиқларимни куйлаб кечани якунладим. Консерт тугагач, Свердлов консерт залининг ўша пайтдаги директори Дадаали Соатқулов қўлимдан ушлаб, “Ука энди бундан буёғига эхтиёт бўласан, булар сени ғажиб ташлашлари мумкин. Душманинг кўпайди” деган эди.\nОрадан бир ҳафта ўтар ўтмас, Совет Ўзбекистони газетасида мени аёвсиз танкид килиб Ўткир Рашид имзоси билан фелетон чиқди. Менинг шуҳратим кун сайин ошиб борарди. Мени ниҳоят Ўзбекистон Филармониясига ишга таклиф қилишди. Мен у ерда иш бошлар эканман, консертларда ижтимоий темаларда ўз шеърларимга ўзим куй басталаган, ҳакикат қўшикларимни айтабошлаган эдим. Менинг куйлаётган қўшикларим “Жаннатмакон ватаним”, “Кулган бошқалардир, йиғлаган менман”, “Ватан сени озод кўрсам”, “Она Туркистон”, Амир Темур бобомиз ва озодлик хаққинда эди. Шулар қаторида Чўлпон, Рауф Парфи, Абдулла Ориф ҳамда Туроб Тўла шеърлари билан айтган қўшикларим ҳам бор эди. Менинг куйлаган ижтимоий маърифий ва сиёсий қўшиқларим эшитувчилар учун мутлоқ янгилик эди. Шу боис қўшиқларим эл орасида тез тарқала бошлади. Обрўйим кун сайин ортиб борарди.\n1971 йилнинг баҳорида Усмон Юсупов исмли фелетончи менинг қўшиқларим, айниқса, ижтимоий ва диний қўшиқларим омма орасида тез тарқалиб кетаётганини, бу қўшиқлар Эскижува бозорида сотилаётганлигини танқид қилиб, “Лентадаги оғулар” сарлавҳали фелетон эълон қилди. Оқибатда мени Собир Раҳимов район прокуратурасига чақиришиб, терговчи Хусан Мамадалиев бир йил бадалиди тергов қилди. Мен ўшанда Шароф Рашидов шарофати билан қамалмай қолган эдим.\n1974 йил 11 февраль кунги ўз консертимнинг бошланишида:\n“Кўзингни оч ўзбегим уйғон энди ён эди,\nдеб қўшиқлар айтганимда консерт залида қий-чув тўполанг, бақир чақир чапакбозлик бошланиб кетган, томошобинлар Амир Темур, Туркистон атамаларини саҳнадан биринчи бор эшитиб, ғоят ҳаяжонланиб, жўшиб кетишган эди. Бундай ҳолатдан қўркиб кетган КГБ ходимлари консертни тўхтатиб қўйишган эди. Стол стуллар ўриндиклар синиб томошобинлар саҳналарга чиқиб кетишган эди, чунки консерт бир неча бор тўхтатилиб бир неча марта қайта бошланганди. Ниҳоят Свердлов консерт залини мелисия наряди ўраб олганди. Мени эса Ленин район ички ишлар бошқармасига олиб кетишди. Мени у ерда суд қилишиб ўн беш кеча кундузга ҳибс этишган эдилар.\nЎша кунлари мен қамоқхонада ётган кунларнинг бирида, мени Тошкент шаҳар Ички ишлар бошқармасининг бошлиғи генерал майор рутбасидаги Ислом Сатторов чақиртириб, “Туппа тузик йигит экансиз, нима sиласиз Амир Темур, Туркистон деб қўшик айтиб, ўзингизни “кўзларинг”, “лабларинг”, “тугмача” ва “Лайло” деган қўшиқларингизни айтиб юравермайсизми? Агар яна Туркистон, “Темур бобом, султоним” деб қўшиқ айтсангиз сизни менинг ўзим узоқ муддатга қаматтириб юбораман”, деб мени қаттиқ огоҳлантирди ўшанда. Шундан кейин ҳам шу ҳақиқат қўшиқларимни айтиб юравердим. Менга бошланган турли шаклдаги ҳужумлар эса тинмай давом этаверди, фелетонлар ҳам.\nСовет даврида радиога қўшиқ ёздириш мен учун ғоят мураккаб кечар эди. Ҳар қандай қўшик албатта радио қошидаги Бадиий кенгаш кўригидан ўтказилиб, сўнг унолги тасмасига ёзиб олинар эди. Мен ҳар сафар ҳамма қатори Бадиий кенгашга қўшиқ олиб келганимда менинг қўшиқларим кенгаш кўригидан ўтмасди. Сўнгра мен бир тадбир уйлаб навбатдаги кўрикка бориб, Ленин ҳузурида қўшиқ айтурман деган радифли қўшиқ таёрлаб келдим. Бироқ бу қўшиғим ҳам Бадиий кенгаш кўригидан ўтмади, шунда устоз Ғанижон Тошматов менга қараб туриб: “Дада, сенинг Ленин ҳақида қўшиғингни ҳам булар ўтказишмади, бетда бир гап борга ўхшайди” деган эди. Халқ шоири Туроб Тўла эса, “Сиз қўшикчиликка янги ҳаво олиб келгансиз, Cизни булар тушунмаяпти” деган эди. Кейинчалик менга қўйилаётган бундайин таъқиб тўсиқларнинг сабаби нимадалигини ўрганиб суруштириб билсам, матбуот, радио-телевидение ва нашриёт раҳбарларига КГБ идораси тамонидан Дадахон Ҳасанов пропаганда қилинмасин деган қатъий буйруқ берилган экан.\nЕтмишинчи йиллардан бошлаб эса, Руссия Чор ҳукумати ва Совет давлати тамонидан Туркистон халқларига юритилган босқинчилик калониал сиёсатга қарши қўшиклар ижод қилиб, уни кенг омма орасида куйлай бошладим: “Ёв бостиё, ёв бости”, “Пўлатхонни ўлдирди Оқ подшо жаллодлари”, Қурбонжон додхо ҳақида, Дукчи Эшон ҳақида қўшиқлар, “Эна юрт”, “Ҳақиқат”, “Сени Озод кўрсам она Туркистон”, “Биз тамонга хуш ҳаво келмайдими”, “Қўрқма болам”,” Бечора халқ”, “Етар бас ҳаддан ошгандир” , “Уйғон ўғлоним”, “Фарғонадан бошланур”, “Ватан вайронадир”, “Сен йиғлама юрагим”, “Зиндонда яшайман”, “Темур бобо байроғингни бер”, “Бечора халқ”, “Ватанда беватан бўлдим”, “Қарзинг кўпмиш давлатдан”, “Мен ҳаргиз тушмадим Қора руйхатдан”, “Вой элим”, “Адо бўлган манзилим”, “Уйғонгин болам” , “Ё фалак бу юртнинг айт ботирлари ҳам борми?”. Бу қўшиқлар Чўлпон, Рауф Парфи ҳамда Юсуф Жума шеърлари ва ўзимнинг шеърларимга ўзим басталаган қўшиқларим эди.\n1917 йилларда юртимизда бошланган ва давом этган озодлик учун курашлар ҳамда унинг қаҳрамонлари ҳақида қўшиқлар айтабошладим. Биринчи қўрбошимиз Эргашбек ҳақида, Мадаминбек ва Омон Полвон ҳақида, Шерматбек, Иброҳимбек ва бошка миллий қаҳрамонларимизни мадҳ этиб талай қўшиқлар айтдим . Миллий озодликни орзу қилдим, айниқса, Совет давридаги зулм истибдодга қарши нафратларимни озодликка бўлган интилишларимни доду фарёдлар айлаб куйладим.\n1988 йил 11 ноябрь куни мен ўз хонадонимда ёш авлодни Ватанга муҳаббат, Ватан севарлик руҳида тарбияловчи, охир оқибат Совет тузуми ва унинг босқинчилик сиёсатига қарши курашувчи, кейинчалик Миллий Озодлик Ҳаракатига айланиб кетадиғон бир Халк жабҳасининг Ташабус гуруҳини тузиб, узоқ йиллар миямда ғовланиб юрган режани яхши ният билан амалга оширган эдим. Бу ташабус гуруҳини тузгунча икки йил бадалида қанча азоб укубатларни чекканман, не чоғлик қийналганман, қанча таъна маломатлар эшитганман, фақат ўзимга аён. Менинг мақсадимни кўпчилик тушунмаган хатто, менинг устимдан кулиб мени мазах қилганлар ҳам бўлган. Ҳатто зиёлилар менинг ҳаракатимни тушунмаганлар. Муҳаммад Солиҳ деганлар ҳам менинг бу саъй-ҳаракатимга хайрихоҳлик билдирмаган, мени қўллаб қувотламаган, Болтиқ бўйида Саюдис халқ жабҳаси тузилгандан сўнгина менинг ҳаракатимни озгина тушуниб мени қўллагандай бўлган эди.\nМенинг хонадонимга таклиф килинган шоир, ёзувчи, рассом ва олимлардан иборат йигирма кишидан ўнтаси ташаббус гуруҳига аъзо бўлишди, аммо Мухаммад Солих дегани Ташабус гуруҳига ўша куни қўшилса ҳам, 1 ой ўтар-ўтмас, ундан чиқди. У ўша куни йиғинга ҳам кеч келган эди. У ўзи билан бирга Юрий Ласкин деган яхудий шоирни хам етаклаб келган эди. Ўша куни халқ жабҳаси деб аталган ҳаракатимизнинг Ташаббус гуруҳига кирганлар қуйидагилар эди: Рауф Парфи, Дадахон Ҳасан, Муҳаммад Солиҳ, Юрий Ласкин, Ғуломқодир Турсунов, Зоҳир Аълам, Тоҳир Каримов, Аҳмад Аъзам, Абдураҳим Пўлат, Қаҳрамон Ғуломов, Усмон Азим хамда Дилором Исҳоқлар эди.\nАна шу йиғилишдан кейин анча ҳаяжонландим, шекилли, белимни маҳкам боғлаб ишга киришиб кетдим. Водий бўйлаб ҳаракатнинг шўъбаларини туза бошладим. Ишни Қўқондан бошладим, Қўқонда Низомидин Аҳмедов исмли йигитнинг аввал довруғини эшитиб, сўнгра уни қидириб топиб, “Сиз шаҳарда таъсис мажлиси бўлгунга қадар ҳаракатнинг Қўқон шаҳри бўйича раисисиз, атрофингизга хайрихоҳларни йиғаверинг” деб тайинладим. Бу жараёнда менга Фазлиддин укамиз ёрдамчи бўлди. Орадан уч тўрт кун ўтгач Наманган шаҳридан излаб излаб Абдулла Жаббор исмли шоир йигитни топдик. Менга бу жараёнда Обидхон исмли укамиз ёрдам берди албатта. Марғилондан Абдиҳалим номли йигитни топдик ва унга одатдагидай топшириқлар бердим. Фарғонада вилоят бўйича вақтинча раислик қилувчини топиш осон кечмади, кўп қидирдик қидирдик, ниҳоят Олимжон Исмоилов укамиз ёрдамида Баҳромжонни топдик. Ойнинг охирида эса Андижонга ўтдим у ерда вилоят бўйича вақтинча раисликка Бокибилло укамизни тайинлаб кўнглим бироз таскин топиб Тошкентга кайтдим.\nБу тузилаётган ҳаракат ҳали шаклланмай туриб, секин аста ўз тусини ўзгартира бошлади. Ҳаракат, не сўз билан айтайки, мендан тортиб олинган эди. Ҳаракатимизнинг бошланишида ичимизда КГБнинг хуфиялари анчагина бор экан, шу боис ҳаракатимиз амал мансаб учун курашувчи амалпарастлар, зўравон муттаҳамлар ҳаракатига айланиб кетган эди. 1989 йил 28 май куни Ўзбекистон Ёзувчилар уюшмаси биносида бўлиб ўтган ҳаракатимизнинг таъсис Қурултойида техника фанлари доктори, профессор Абдураҳим Пўлатов ҳаракатимизга бир овоздан раис бўлиб сайланди. Ҳаракатга Абдураҳимни Рауф Парфи ва Дилором Исоқовалар таклиф килган эдилар. Муҳаммад Солих таҳаллусли Салай Мадамин деганлари ҳаракатга аъзо бўлиб кирди, аммо ўзини анча четда тутди, чунки у пайтда ҳали Совет Давлати кучда эди-да.\nИслом Каримов ҳокимиятга келгандан кейин, Муҳаммад Солиҳ ўзгарди ва лидерликни қўлга олиш ҳаракатига тушди. Тезда маълум бўлдики, у Ислом акаси билан яширинча учрашиб, тўла унинг хизматига ўтган экан. У Совет давлатининг пропаганда идорасида бел боғлаб, сидқидилдан хизмат қилар эди. У Ўзбекистон Ёзувчилар уюшмасининг котибларидан бири эди. Москвада ўқиб советизм ғояси билан суғорилган байналминалчи эди. У совет одами эди, агар ҳаракатга юқорининг хабарисиз кирса эди, у албатта амал мансабдан хайдаларди, кўчада қоларди.\nХуллас, ўша қурултойда харакатнинг номи “Бирлик” деб номланди. Мен ҳаракатнинг номини МОҲ, яъни Миллий Озодлик Ҳаракати деб номламокчи эдим, аммо менга сўз беришмади. Салай Мадамин Президентнинг қабулида бўлган кунидан бошлаб Президент Ислом Каримовнинг музикасига рақс ўйнаб, унинг югурдагига айланди. У аллақачон акасининг оғушига кириб улгурган эди ва албатта акасига берган ваъдасига биноан харакат ва унинг рахбари Абдураҳим Пўлатга қарши курашни тантанали равишда бошлаб юборди. Каримов уни гипноз килган бўлиши мумкинки, у кўча юришларимизга қарши тиш тирноғи билан курашди. Ҳаракатимизнинг митингларида қатнашмади. Аммо, 1989 йил 10 сентябрга чақирилган 100 минг кишилик митингни, “Бирлик” раҳабариятида ўзига боғлиқ бўлган ёзувчилар кўплигидан фойдаланиб, қолдиришга ва бу ҳақда телевидение орқали эълон берилишига эришди.\nЮқорида айтганимдек, Салай Мадамин акахонига кайф устида 10-чи сентябрга белгиланган номойишни тўхтатиб, “Бирлик”ни тарқатиб йўқ қилиб бераман деб сўз берган эди. Чунки Ислом Каримов уни чиройлик қилиб алдаган эди. Мен сенга катта бир амал бераман, унгача сени тарбиялайман, фақат сендан бир хизмат бўлади, анови Бирлик-сирлик деган нарсани ва уни номойишларини йўкотиб берасан, анави Пўлатов деганни раисликдан йўқотинглар, ундан кейин мен сенга дўст ва қадирдон бўламан ва биргалашиб бирга ишлаймиз, кейинги йилларга хоҳласанг сайлов киламиз. Сенинг Президентликка номзодингни ўзим қўяман, мен аллақачон чарчадим, нима дейсан, бу гап сенга маъқулми?! Мана шу максадларга эришмок учун кел юзта юзта отамиз. Ана шундай шакаргуфторликдан сўнг Солихбой эриб кетиб, яйраб яшнаб Каримов акасининг ҳамма илтмосларига “хўп бўлади, бажарамиз” деган бўлиши муқарар. Ниҳоят, Соливой президент акасига берган вадасини адо этишга киришди.\nБиринчи галда “Бирлик”нинг Марказий кенгаш мажлисини ўтказишга эришди. 8 октябрь куни бўлган Марказий Кенгаш мажлисида менинг уйимда тузилган Ҳаракат бўлиниб кетди. Абдураҳим Пўлатовга қарши иғвоғорона хат уюштирилди. Бу ёзилган иғвономани кенгаш йиғилишида Тоҳир Каримов қаро терга ботиб аранг ўқиб эшиттирди. Залда бақир- чақир, норозилик, қичқириклар янграб кетди. Бу хатдан барча делегатлар норози бўлишди, мажлис аҳли Соливойдан нафратланди ва Абдураҳимни қўллаб-қуватлашга тушди. Ниҳоят Соливой ва унинг енгилган камандаси мажлисни шармандаларча ташлаб чикиб кетишди.\nКурашчи дегани шунақанги сотқин хоин бўладими?!\nМуте бўладими бир бутилка ароққа, ёки бузуқ аёлга ўхшаб ширин сўзга эриб, рози бўлиб, майли деб кетаверадими?!\nУнинг раҳбарлигида Каримовнинг ёрдами билан “Бирлик” ва унинг митинг-номойишлари барбод этилди. “Бирлик” тугатилди ҳисоби, президент Ислом Каримов бизнинг йиғинларимиздан, номойишларимиздаги важоҳатимиздан, кунлар сайин сафларимиз ўсиб боришидан, ҳаракатимиз довруғи ҳатто Ўрта Осиё бўйлаб тарқалиб кетганлигидан ғоятда хавфсираб ваҳимага тушиб кетгандир, балки, шу боис қандай қилиб бўлмасин ҳаракатимизни йўқ қилиш пайига тушган эди. Бунинг учун у биринчи галда қатъиятсиз, йўлга юрғизса бўладиган, алдовга юрадиган, юмшоқ Муҳаммад Солих билан тил бириктириб, уни ишга солишни режа қилгандир. Каримов мақсадига эришди, биринчи ғалаба қўлга киритилди, “Салай қўлимда уни охиригача ўйнатаман” деб хаяжонланди. Ўрток Каримов Салайга ҳиммат қилишни бошлади. Унга мукофотлар берила бошланди, жумладан иккита квартира, енгил автомашина совға қилинди кечагина кўчада юрган латтабош Салай ҳатто учаскалик бўлди. “Бирлик” тугатилди ҳисоб.\n1990 йил апрел ойида Каримов кўрсатмаси билан “Эрк” номли партия тузилди. Куйбишев район ижроқўм биносидан хоналар ажратилди, унинг “Эрк” номли чўнтак партияси эрта кунда рўйхатга олинди ва партиянинг “Эрк” деган газетаси нашр этила бошлади. Салай Мадамин раҳбарлигида, Ислом Каримов кўмагида “Бирлик” ҳаракати ва унинг номойишлари қисман тугатилиб, фаоллари қамоқларга ташлангач, президент Каримов Салайнинг хизматларини янада муносиб тақдирлади. Ваъдага мувофиқ келажакдаги президентлик сайлови муқобил шаклда бўлсин дея унинг президентликка номзодини Каримовнинг ўзи қўйди. Ислом Каримов истаги билан Ўзбекистон парламентига депутат этиб сайлантирилди хам. Айникса депутат бўлган кунидан бошлаб, сиздан у гина биздан бу гина деганларидай, Каримовга ўта садоқат билан хизмат қила бошлади. Кўрмаганни кўргани қурсин деганларидай, у Каримов билан апоқ чапоқ бўлиб кетди. Ана шу қадрдончилиги яқинлиги эвазига унга катта бир лавозим таклиф этилди, аммо бу лавозим унга кичиклик қилдими ёки янада каттароғини кўзладими, ҳар ҳолда, у дастёрликда давом этаверди.\nБу унинг энг катта ва мудҳиш хатоси эди. Призидентни кўкларга кўтариб мақтайверди. Солиҳ аллақачон президентнинг суюкли сирдошига, сайроқи маддоҳи, сарой тўтисига, энг яқин дўстига айланган эди. Шу боис у золим президентни чин юракдан ҳар доим ҳимоя қилди, бирга тушлик қилишди, бирга каняк ичишди. Президент йўлланмаси билан ҳукуматнинг шоҳона дам олиш уйларида, санаторияларида эру хотин роҳатижон дам олишди. “Бирлик”ка қарши кураш учун куч йиғиб келди, ниҳоят порламентдаги мухолифатга ҳам қарши астойдил курашни давом эттирди. Президентнинг такдири парламентда танг аҳволда қолиб, унинг келажаги барбод бўлаётган бир пайтда уни ҳимоя қилиб ҳалокатдан қуткариб колди. Шу воқеадан кейин Солихнинг тили янада бурро бўлиб акасининг пинжига чуқурроқ кирабошлади. Телевизор экранида ўзини кўз кўз қилиб биз бирликчиларга қарата тош отди. Бизларни ёмон отлиққа чиқарди, бизларни кўча чангитувчилар, шуҳратпарастлар деб ҳакорат килди. У севикли акаси билан бирлашиб бизнинг барча ҳаракатларимизнинг, айникса, Абдураҳим Пўлатовнинг душманига айланди. Бизга тиш тирноғи билан қаршилик кила бошлади.\nЎша йиллари, емоқнинг қусмоғи бор деганларидай, Тошкентнинг ғалаба боғида қурилаётган Миллий банк курулишида қилган оғир жиноятлари учун, тўғрироғи ўғирликлари учун ўзига қарши жиноий иш очилгач, қурувчи Фахридин Худайкулов эрта кунда хорижга караб биринчилардан бўлиб жуфтакни ростлаб қочиб қолди. Ҳаракатимиз ичида шунақанги ўғри каззоб товламачи фирибгарлар хам анчагина бор экан. Биз соддалар уларни ўзимизга ўхшаган оддий мухолифатчи деб юрган эканмиз.\nАлхазар алҳазар…, хуллас Cалайнинг касри ила ўзбек халки йигирма етти йил қулликни бошидан кечирди. Хорижларга чиқиб кетишга мажбур этилди, хору зорликда мардикорлик қилди. Ўзбекистондаги қамоқхоналар маҳкумлар билан тўлиб тошиб кетди. Мамлакатнинг бузилмаган жойи қолмади. Президент Каримовнинг, албатта Салайнинг хам, максадлари айни шу эди. Улар ўз мақсадларига эришдилар. Ўшанда Салай “Бирлик”га ва унинг номойишларига қарши акахони билан бирлашиб, “Бирлик” ва унинг ҳаракатларини барбод этмаганда эди, Салай халқ билан бирга бўлиб элим юртим деганда эди, озгина президентлик лавозимига одамрок, миллатини тайини борроқ, миллиятчироқ, эл юрт ватан учун ўзини фидо қиладиган чинакам президент сайланарди. Ана унда Ўзбекистон гуллаб яшнаб, ҳақиқий Ўзбекистон гулистон бўларди.\nМенинг ватанимиз она Туркистон ва ўтмишдаги миллий қаҳрамонларимиз хаққида куйлаган қўшиқларим Америкада яшовчи ўзбекларимизга маъқул бўлган экан, улар мени нихоят Америкага таклиф этишди. Мен уларнинг даъвати билан1991 йилнинг октябрь ойида Америка Қўшма Штатларида меҳмонда бўлдим. Американинг Нью-Йорк, Вашингтон, Нью-Жерси шаҳарларида бўлиб мен ҳамшарларни Ўзбекистонимизнинг мустақиллиги билан биринчи бўлиб муборакбод этдим. Бу ерда яшовчи ўзбеклар билан танишдим, меҳмонда бўлдим. Булар менга кўп эҳтиром кўрсатишди. Ҳамюртларга албатта ўзимнинг ижтимоий-сиёсий қўшикларимдан куйлаб бердим. Мен улардан, улар мендан мамнун бўлишди. АҚШ да бир ойлик сайру саёҳатимдан сўнг ноябрь ойи бошларида Ватанга шод-ҳуррам қайтиб келдим.\nНиҳоят 1991 йил 29 декабрда Ўзбекистонда президентлик сайлови бўлиб ўтди. Солиҳчилар лозимини ҳўллаб қўйишди. Соливой мағлуб бўлган эди. Соливойни мағлуб бўлиши аён эди, буни ўзи ҳам билганди, лекин начора нотавон кўнгил эканда, Соливойнинг президент бўлгилари келибдида, сайловнинг эртасигаёк “соличилар” президент девонига ишга кириб кетиша бошлашди. Солих жаноблари эса начора кўчада қолди. Устига устак, Каримов ўртадаги “дўстлик кўприги”ни аллқачон бузиб ташлаган эди. Шу боис Каримов кўрсатмаси билан Соливой Ички Ишлар вазирлиги ертўласидаги қамоқхонани уч кун зиёрат ҳам килди.\nЎша ертўлада алам чекиб ўлтирганида у алданганлигини, Каримовнинг қўлида қўғирчок бўлганлигини ниҳоят англаб етгандир. Эшакка хам дўланами деганларидай, тўғрида, Салай Мадаминга ким қўйибди президентликни. У ким ўзи, тўртта мухолифатчининг бошини ковуштиролмайдию 32 милионлик аҳолини кандай бошқаради. У аввал бошдан чучворани хом санаган бўлиши мумкин. Ниҳоят у бу юртда ёлғиз қолганлигини ҳис этиб англаб, орадан бирон йил ўтгач хорижга кетишга қарор қилди. Унинг шотирлари Сариёғоч чегара постидан Қозоғистон ҳудудига ўтказиб қўйишди, кейинчалик Салайни чегарадан ўтказиб қўйган Салайнинг меҳрибонлари қамалиб ҳам чиқишди. Салайнинг ўзи эса Озорбайжон орқали Туркияга қочиб қолди.


Маданият » Страница 4 » Жиззах ҳақиқати газетаси расмий сайти\nЖиззах ҳақиқати газетаси » Маданият » Страница 4\nТўй — азал-азалдан халқимизнинг энг қувончли, шодиёналик маъракаси. Уни шундай ташкил этиш ва ўтказиш керакки, йиллар ўтсада уни ички завқ, хушнудлик билан эслаб юрайлик. Жиззах шаҳар ҳокимлигининг мажлислар залида айни шу долзарб масалага дахлдор Ўзбекистон Республикаси Олий Мажлиси Сенати\nЯна жанжал бошланди. Эр аёлини бор важоҳати билан, дуч келган жойига уриб, тепкилади. Калтаклаб ҳам хумори босилмагач, оёғи остидаги сим билан бўға бошлади. Нафаси бўғзига тиқилган ожизанинг сўнгги умиди, кимдир кўриб қолса-ю, омон қолса... Аёл типирчилай-типирчилай жон таслим қилаётганида\nЯнги йилга саноқли соатлар қолди. Кечга меҳмонлар келишини эшитиб, тайёргарлик ишларини бошлагандик.Шу пайт кўчада ўйнаб юрган қизим гап топиб келди. — Дада, ойи, боғча опамиз Қорбобо кийимини кийиб қариндошларининг уйларига кирармиш. Синглиси Қорқиз бўлармиш. Ўтган йили икки-уч жойга бориб\nШароф Рашидов туманидаги Саройлик номи билан элга танилган қишлоқда бугун 20000 нафардан зиёд аҳоли истиқомат қилади. Йирик қишлоқ негизида ҳозиртўртта — Саройлик, Эски тошкентлик, Яхтанлик, Тараққиёт маҳаллалари ташкил этилган. Йилигаҳудудда 250 га яқин тўй-тантана ва 60 га яқин аза, мотам\nАзиз меҳмоним, биламан, ҳар жойнинг ўзига хос урф-одатлари бор. Аммо бизнинг тўйларимиз таърифини эшитганмисиз? Ҳамма қатори мен ҳам қишлоғим билан фахрланаман. Табиати сўлим, халқи меҳнаткаш. Дуогўй кексалари, мард ёшлари, суҳбати жонон қиз-жувонлари борки, ҳавас қиласиз.\n"ҚЎҚОН ШАМОЛИ" фильми тарихнинг аччиқ ҳақиқатлари ҳақида\nЎзбекистон Республикаси Олий мажлиси Сенати ва Ўзбекистон Республикаси Президенти Админстрацияси томонидан 2019 йил 30 сентябрда тасдиқланган "Ўзбекистон Республикаси Президентининг 5 та ташаббусини амалга ошириш тўғрисида"ги мажлис баёнига асосанреспубликамиз бўйлаб кинофоруманжуманлари\nЙўлнинг ёқасида бир аёл иссиқни иссиқ, совуқни совуқ демай, турли нарсалар сотиб ўтиради. Ёноғида холи борлиги сабаб, айрим таниш- билишлар Кумушой деб ном қўйиб олишган. Бу опадан орасира сув, қурут каби нарсалар сотиб олардиму аммо ҳеч суҳбатида бўлмагандим.\nИСТЕЪДОДЛАРНИНГ ЭШИГИ ВА БЕШИГИ Газета, шубҳасиз, буюк кашфиётлардан бири. Бугунги тараққиётда газетанинг ўрни беқиёс. Газета келажакда ҳам инсоннинг ҳар томонлама энг яқин дўсти, кўмакчиси бўлиб қолади. Келинг, унинг инсон ҳаётида, айниқса, истеъдодлар камолида қандай ўрин тутишига эътибор\nМаълумки, Ўзбекистон Республикаси Президенти Шавкат Мирзиёев 2019 йилнинг 27 декабрь куни ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган Муҳаммад ал-Хоразмий номидаги мактабда видеоконференцалоқа шаклидаги йиғилиш ўтказиб, ёшларга доир


Муборак рамазон ҳайити табриги - | Hizb-Uzbekiston.info\nHome›МАТБУОТ БАЁНОТИ›Муборак рамазон ҳайити табриги\nҲижрий 1443 йилнинг шаввол ҳилолини текшириш натижаси ва муборак рамазон ҳайити табриги\nОламлар парвардигори Аллоҳ Таолога ҳамду санолар бўлсин, Пайғамбаримиз Муҳаммад ﷺ ва унинг аҳли оиласи ва барча саҳобаларига салоту саломлар ёғилсин.\nБугун 2022 йил 30 апрел, шанбадан якшанбага ўтар кечада шаввол ҳилоли кузатилгандан кейин ҳилолни шаръий кўриш билан кўрилгани айрим исломий юртларда ўз исботини топди. Шунга кўра, демак, эртага якшанба куни шаввол ойининг ҳамда муборак рамазон ҳайити кунларининг биринчи кунидир.\nШу муносабат билан Ҳизб ут-Таҳрир бутун Ислом Умматини муборак рамазон ҳайити билан чин қалбдан табриклайди. Аллоҳ Таолодан келаси йилги ҳайитни Ислом давлати барпо бўлган, шариат ҳукмрон бўлган, Ислом байроғи ҳилпираган ҳолда қарши олишимизга насиб рўз айлашини сўраб қоламиз.\nЎз навбатида марказий матбуот бўлими раиси сифатида мен ўз номимдан ҳамда унинг идора бўлимларида фаолият юритаётган барча ака-ука ва опа-сингилларим номидан Ҳизб ут-Таҳрир амири улуғ олим Ато ибн Халил Абу Роштани рамазон ҳайити билан муборакбод этаман. Аллоҳ Таолодан амиримизга Росулуллоҳ ﷺнинг Пайғамбарлик минҳожи асосидаги иккинчи рошид Халифалик башоратларини рўёбга чиқариш йўлидаги даъват фаолиятларида муваффақият ато этишини сўраб қоламиз.\nМусулмонлар рамазон ҳайитини қувонч билан кутиб олмоқдалар. Балки бу қувонч уларнинг бу йилги рамазонда тортган азоб-уқубатларини бироз енгиллатса ажаб эмас. Афғонистон ва Яман халқларида кенг тарқалган очарчилик, яҳудийларнинг Масжидул Ақсони топташи, Швецияда Қуръони Каримнинг ёқилиши, Ўрта ер денгизида оилаларнинг чўкиб кетиши ушбу азоб-уқубатлар сирасига киради. Мусулмонлар ғазабдан асабийлашган ва қайғудан ғамга ботган ҳолда рамазон ойида кундузлари рўза тутдилар, кечалари ибодатда қоим бўлдилар.\nБугунги кунда мусулмонлар бошдан кечираётган ҳар хил фожиалар мустамлакачиликнинг ёки мустамлакачилик вужудга келтирган шароитларнинг бевосита натижасидир. Мисол учун, яҳудий вужудини мустамлакачи кофир Ғарб барпо қилди ва қуроллантирди. Афғонистон халқи эса, очликдан азият чекяпти, мамлакат Ғарбнинг буйруғи билан бомбардимон қилинмоқда. Ҳинд ҳукумати АҚШ рухсати билан Ҳиндистон ва Кашмир Мусулмонларининг бошига кулфатлар ёғдирмоқда. Ғарб мусулмон халқларни ўз юртларидан чиқиш йўлларини тўсиб қўйганлиги сабабли мусулмон оилалар денгиз орқали ўтишга мажбур бўлиб, ҳаётларини хавф остига қўймоқдалар. Ғарб давлатлари Ислом ва унинг қадриятларини ҳақорат қилиш ҳамда Ислом шариатига содиқ мусулмонларни айблаш тарғиботини бутун дунё бўйлаб жорий қилди.\nБироқ Ислом Умматини қамраб олган воқеалар шиддати Ғарб ва малайларининг кўплаб ҳийлаларини фош қилди. Вазият шу даражага етдики, Ғарб ўтган асрда амалга оширганидек, ўз атрофида Умматни жамлай оладиган қўғирчоқ етакчиларни етиштира олмайдиган бўлиб қолди. Бу эса, Ғарбнинг юртларимиз устидан бўлган ҳукмронлиги заифлаша бошлаганини англатади.\nҒарбнинг Ислом Умматини ўзининг ҳазоратига қориштириш ёки уни ўзининг ғоялари билан суғориш қобилияти аста-секин сўниб бормоқда. У мусулмонларга ўз ғояларини қонун кучи билан зўрлик билан сингдиришга ҳаракат қилмоқда. Бу – Ислом қаршисида Ғарб ҳазоратининг муваффақиятсизлигидир. Бир неча йиллардан буён Америка, Франция ва Англия пойтахтларида сайлов ва референдум натижаларини қабул қилмаслик ҳодисалари мазкур ҳокимиятларни рад этишдан бошқа нарса эмас. Бу жамоий бошқарув концепциясига таҳдид ва демократик сиёсий бошқарувга ишончсизлик маъносини англатади. Шундай қилиб, Ғарб ўзининг уйида ўз ҳазоратининг ўлим эълони учун шароит яратди.\nЭй Мусулмонлар! Сиздан тортиб олинган ҳокимиятингизни қайтариб олишингизга тўсиқ бўлиб турган нарса куч-қудрат аҳлининг ўз қатъиятидан воз кечиши ёки қўғирчоқ ҳукмдорларни қўллаб-қувватлашидир. Куч-қудрат аҳли юртларимизда Ғарбнинг қўлларини синдириш ҳамда уларнинг қўлидан ҳокимиятни тортиб олиб, Ислом Умматига қайтариш қудратига эга. Агар шундай қилсалар, яъни Ислом Умматига ҳокимиятини қайтариб олиб берсалар ва Ислом давлатларидан бирида Халифаликни барпо этсалар, уларнинг номлари Ислом Умматининг тарих саҳифаларида зарҳал ҳарфлар билан ёзилиб қолади. Энг буюк мукофот эса, улар Пайғамбарлик тариқатини дунёга қайтарганлари учун Росулуллоҳ ﷺнинг саҳобалари бўлмиш ансорларнинг шарафига ўхшаш шарафга эга бўлишларидир. Росулуллоҳ ﷺ бошқарувнинг Ислом бошқарувига ўзгариши ҳақидаги машҳур ҳадисларини қуйидагича якунлаганлар:\n«Сўнгра Пайғамбарлик минҳожи асосидаги Халифалик бўлади».\nЭй матбуот, қалам, минбар ва сиёсий дастур соҳиблари! Ислом Умматини куч-қудрат эгаларини ҳаққа буриб қўйиш томон йўналтириш сизнинг вазифангиздир. Чунки сизлар Умматнинг нигоҳини кечаю кундуз ўзларингизга қаратгансизлар. Зеро, сизлар Умматдаги икки асосий ҳақиқатдан хабарингиз бор. Биринчи ҳақиқат шуки, Уммат саҳродаги ташна одам каби сиёсий бирликка чанқоқ. Иккинчи ҳақиқат – Исломнинг азизлиги мусулмонларнинг қалбига чуқур ўрнашганлигидир. Исломий бирлик ва азизлик фақатгина Пайғамбарлик минҳожи асосидаги Халифалик давлатини барпо этиш билан амалга ошади. Шу ўринда, Ислом Умматининг энг муҳим етакчиларидан бири бўлган халифа Умар ибн Хаттоб розияллоҳу анҳунинг ҳақ сўзларини эслатиб ўтамиз: Умар розияллоҳу анҳу шундай деганлар: «Биз хор инсонлар эдик, Аллоҳ бизни Ислом билан азиз қилди. Агар биз азизликни Аллоҳ бизга ато этганидан бошқа тарафдан қидирсак, Аллоҳ бизни яна хор қилади». Биз сизни ушбу тўғри сўзни шиорга айлантириб олишга ва уни хатти-ҳаракатларингизда акс эттиришга чақирамиз.\nЭй куч-қудрат эгалари! Биласизми, Ғарб узоқ йиллардан буён ўз атрофида Умматни жамлай оладиган янги ҳукмдорларни чиқара олмаяпти. Бугун ҳокимият курсиси илмоний сиёсатчиларни қийин аҳволга солиб қўйган. Улардан қайси бири бўлмасин, ҳокимият жиловини қўлга олиши биланоқ, воқеалар ривожи унинг сирларини фош қилиб қўйгани сабабли, ўзининг иккиюзламачилиги ва ёвузлиги тузоғига тушмоқда. Бу эса, ҳокимларни ҳар қачонгидан ҳам заифроқ аҳволга солиб қўйди. Одамлар туну-кун уларни лаънатлар экан, уларнинг жамоатчиликни қўрқитиб, куч ишлатишдан бошқа чораси қолмаяпти. Ғарб эса, ўз муаммолари билан банд. У коронавирус пандемияси, иқтисодий кризислар, изоляцион популизмнинг кучайиши, Украина уруши, Хитой блокадаси, глобал энергия инқирози ва пул бозорининг беқарорлиги туфайли ўз лойиҳаларини халқнинг лаънатига учраган заиф ҳукмдорларга топшириб, юртларимизни тарк этишга мажбур бўлмоқда. Мана шундай қулай имконият пайтида нимани кутмоқдасиз?! Ислом Умматига қачон ёрдам берасиз? Қалблари тошдек қотган, халқаро анжуманларда хўжайинларининг ортидан туяқушдек югуриб юрадиган, ўз юртига қайтганида эса, халқнинг дардидан кўз юмиб, уларни зулм остида эзадиган ҳукмдорларни қачон ағдариб ташлайсиз?\nШубҳасиз, бу ҳайит байрами муборакдир. Шунинг учун ҳар бир хонадонда, ҳар бир маҳаллада, ҳар бир шаҳарда ҳайит шодлигини жонлантиринг. Уни шундай жонлантирингки, байрам сизнинг қатъиятингизни янгиласин, келгуси кунлар учун хушхабар бўлсин, душманларингиз қалбида қўрқув ва қайғу уйғотсин. Келинг, Пайғамбарлик минҳожи асосидаги иккинчи Халифаликни барпо этиш учун биргаликда ҳаракат қилайлик. Аллоҳ Субҳанаҳу ва Таоло шундай марҳамат қилди:\n«Бас, унга иймон келтирган, уни улуғлаб, унга ёрдам қилган ҳамда унинг (келиши) билан нозил қилинган нурга (яъни Қуръонга) эргашган зотлар — ана ўшаларгина нажот топгувчилардир» [Аъроф 157]\nҲайитингиз муборак бўлсин, вассаламу алайкум ва роҳматуллоҳи ва барокатуҳ.\nЯкшанбага ўтар кеча, ҳижрий 1443 йил шаввол ойининг ва муборак рамазон ҳайити кунларининг биринчи куни\nМилодий 2022 йил 1 май\nМуҳандис Салоҳиддин Азоза Ҳизб ут-Таҳрирнинг марказий матбуот бўлими раиси\nҲижрий 1440 йилнинг муборак рамазон ойини кузатиш натижаси Ҳижрий 1442 йилнинг шаввол ҳилолини текшириш натижаси ва муборак рамазон ҳайити табриги Ҳизб ут-Таҳрирдан муборак Қурбон ҳайити табриги Ҳижрий 1443 йилнинг муборак рамазон ҳилолини кузатиш натижаси\nTagsмуборак рамазон ҳайити табригирамазон ҳайити\nКелгуси молиявий кризис янада мураккаб ва ҳал этиш янада оғир кризис бўлади\nДемократия Миср аҳли билан ўйнашиб, хоҳлаган тарафига уларни ўзгартиришга уриняпти